
INTRODUCERE: 
ELEFANTICA GRAVIDĂ 


Linda Kaplan Thaler, o legendă a publicităţii, spune povestea unei 
grădini zoologice din Belgia, care trecea prin clipe grele. Vizitatorii 
încetaseră să-i mai treacă pragul. 

Odată cu apariţia atâtor forme noi de distracţie și amuzament, 
grădina zoologică ajunsese să aibă probleme. Vizitatorii erau puțini, 
dar trebuia ca animalele să fie hrănite. 

Apoi elefănţica parcului zoo a rămas însărcinată. 

Genii din agenţiile de publicitate au trecut imediat la acţiune. Au 
postat pe Youlube o sonogramă a puiului de elefant. Au făcut 
sondaje și au lansat concursuri (fată sau băiat?). S-a atras atenţia 
lumii Si s-a indus o stare de frenezie în societate. Numărul de 
vizitatori a crescut și grădina zoologică și-a revenit. 

Evenimentul i-a redat parcului zoo „masa”: interes de masă, 
frenezie în masă, mase de mulțimi. Era un triumf evident pentru 
noul tip de media. 

Povestea aceasta se referă la o epocă mai fericită, la o perioadă în 
care agenţiile publicitare puteau face cu ușurință lucrul pentru care 
erau plătite: să atragă atenția publicului. Ea ne reamintește că 
economia este construită pe spatele maselor, pe distracții publice, pe 
fabrici organizate ca să creeze widgeturi, servicii sau divertisment 
pentru oricine și toţi cei care au bani de cheltuit. 

Specialiştii în marketing pot fi iertați pentru nostalgia lor. Masa 
nu mai reprezintă un element predictibil și măsurabil de a angaja 
publicul. Succese precum cel al grădinii zoologice amintite sunt rare 


(fiindcă femelele elefant însărcinate sunt rare). De acum înainte, 
succesul pe piața de masă va fi excepţia, lebăda neagră. 
Masa a murit. Sosesc ciudații. 


Masa, normalul, ciudatul și bogatul 


Aceasta este o carte despre patru cuvinte şi despre felul în care 
revoluţia pe care o trăim cere să ne schimbăm înțelegerea sensului 
acestor termeni. 


MASA este ceea ce ne-a permis să devenim eficienți. Ne-a definit 
producția de masă, marketingul de masă și deferența în masă 
față de regulile societăţii. „Masa” este termenul prin care 
denumim majoritatea nediferenţiată, la care se poate ajunge cu 
ușurință și care încearcă să se conformeze și să supraviețuiască. 

NORMALUL este termenul cu care-i denumim pe oamenii medii. 
Normalul descrie Si cataloghează caracteristicile definitorii ale 
maselor. Normalul este localizat — este ciudat să fii vegetarian în 
Kansas, dar este ceva perfect normal în Mumbai. Normalul de 
aici nu este normal dincolo. Găsirea și amplificarea normalului 
este esențială pentru toţi cei care se ocupă de mase. De-a lungul 
timpului, specialiştii în marketing au făcut ca un anumit standard 
moral și cultural să fie normal, nu doar din punct de vedere 
statistic. 

CIUDATUL este termenul pe care îl folosim ca să-i desemnăm pe 
oamenii care nu sunt normali. Este posibil ca aspectul sau 
înfățișarea voastră fizică să fie neobișnuite prin naștere, dar, ca şi 
mine, în mare parte, sunteți probabil ciudati pentru că aşa aţi ales 
să fiți. Deosebirile înnăscute nu au fost opțiunea voastră 
conştientă și nu mă voi opri asupra lor aici. Pe de altă parte, 
ciudatii se opun fățiș culturii de masă și caracteristicilor 


normalului. Pe mine mă interesează aceste persoane, ciudații care 
au hotărât să evite conformismul de masă, cel puţin în unele 
aspecte ale vieții lor. 

BOGATUL este termenul atribuit de mine individului care-și poate 
permite să aleagă, care dispune de suficiente resurse pentru a 
face şi altceva în afară de a supraviețui. Ca să fii bogat nu ai 
nevoie de un avion privat, însă ai nevoie de destul timp, de 
hrană, sănătate și acces ca să interacţionezi cu piața pentru 
bunuri şi idei. 


Yoghinul pe care l-am cunoscut într-un sătuc din India este bogat. 
Nu pentru că ar avea o locuinţă sau o mașină luxoasă (nu are nici 
una, nici alta). El este bogat pentru că poate să facă alegeri și pentru 
că poate să exercite o anume influenţă asupra tribului său. El nu face 
alegeri doar în privinţa bunurilor pe care le cumpără, ci şi în privința 
felului în care trăiește. 


Oamenii preferă să se organizeze în triburi, în grupuri de 
persoane care au același conducător, aceeaşi cultură sau aceeași 
definiție a normalului. Iar revoluţia digitală a validat şi a amplificat 
triburile acestea, astfel încât acum avem milioane de „silozuri”, 
grupuri care respectă, admiră şi susțin opţiuni pe care cei din 
exterior le consideră clar ciudate, dar despre care noi, cei din 
interiorul tribului, știm că sunt normale (genul nostru de normal). 

Ipoteza mea este că opţiunea de a ne împinge pe toți spre un 
normal universal, doar în scopul de a vinde mai multe gunoaie 
maselor, este atât ineficientă, cât și greşită. Oportunitatea epocii 
noastre este de a-i susține pe ciudati de a le vinde ciudaților și, dacă 
vreți, de a deveni ciudați. 


Confruntarea vremurilor noastre 


Nu este între bărbaţi și femei... 

sau între stânga şi dreapta... 

sau între echipele Yankees și Red Sox. 

Confruntarea epopeică a generaţiei noastre este între statu-quoul 
masei și tumultul permanent al ciudaţilor. 

Este greu să nu alegi o tabără. Fie veţi dori să vă cheltuiţi timpul Si 
eforturile pariind pe masă şi statu-quo - şi încercând să vă câştigaţi 
locul în gloata aceea fie veți abandona căutarea respectivă şi veți 
înțelege că există oportunități mai bune și o dezvoltare mai intensă, 
dacă le veţi vinde ciudațţilor și-i veți dirija. 


Pentru asta va trebui să răspundeți urgent la două întrebări: 


1. Vrei să creezi şi să faci promovare pe piața populaţiei care nu e 
„normală”, piață care se află în creștere rapidă şi pe care o şi 
îmbrăţişezi? Cu alte cuvinte, de partea cui ești? Lupţi pentru 
statu-quo sau îi sustii pe ciudaţi? 


2. Eşti destul de sigur pe tine ca să-i încurajezi pe oameni să facă 
acel lucru care e corect, util și plăcut, prin opoziție cu ceea ce 
sistemul le-a spus mereu să facă? Să alegem singuri sau să-i 
lăsăm pe alții să aleagă pentru noi? 


I. CAPITALISM, INDUSTRIE ȘI PUTEREA MASEI- ȘI 
INEVITABILUL EI DECLIN 


Deloc întâmplător, instinctele, așteptările și preferinţele ne sunt 
organizate în jurul onorării maselor. Îi evităm pe extremiști şi 
pe aberanți, îi învăţăm pe elevi să se conformeze Si răsplătim 
companiile creatoare de produse care s-au dovedit eficiente pe 
piaţa de masă. 


Piaţa de masă redefinește normalul 


Piaţa de masă - cea care realizează produse medii pentru 
persoane medii - a fost inventată de companiile care doreau o 
funcţionare eficientă a fabricilor şi sistemelor lor. 

Opriţi-vă din citit pentru o clipă şi gândiţi-vă la natura inversă a 
frazei de mai sus. 

Fabrica a apărut prima și a dus la piaţa de masă. Nu invers! 

Guvernele au apărut primele, fiindcă este mai ușor să domini și să 
mentii ordinea dacă poţi să legiferezi și să controlezi respectarea 
conformităţii. Specialiștii în marketing au preluat conceptul și l-au 
exploatat. 

Instituţiile de dimensiuni medii (o companie de asigurări, o casă 
de discuri, o fabrică de saltele) nu-și puteau permite personalizarea 
pentru mase, adică nu-şi puteau permite să realizeze câte un produs 
diferit pentru fiecare utilizator în parte. Sistemul de gândire era 
următorul: ăsta e următorul album al formaţiei Eagles. Trebuie să 
facem din el un album pe care masele să-l cumpere, altfel n-o să aibă 
succes și masele vor cumpăra altceva. 

Premisa aceasta pare evidentă - atât de evidentă, încât probabil că 
nu v-aţi dat niciodată seama că este încorporată în tot ce facem. Piaţa 
de masă este eficientă şi profitabilă, iar noi trăim în ea. Piaţa aceasta 
determină nu numai ce cumpărăm, ci şi ce dorim, cum îi cântărim pe 
alții, cum votăm, cum avem copii Si cum mergem la război. Totul 
este conceput pe ideea că oamenii sunt la fel, cel puţin când se 
ajunge la marketing (iar marketingul există peste tot, nu?). 

Specialiștii în domeniu au concluzionat că vor câștiga mai mult pe 
măsură ce piața se va conforma mai mult definiției stricte a masei. 
De ce să te oboseşti să realizezi produse pentru cei care folosesc 
preponderent mâna stângă, dacă poți găsi o cale prin care să-i 


determini pe stângaci să cumpere ceea ce tu realizezi deja? De ce să 
oferi alegeri respectabile, când poţi să câştigi mai mulți bani prin 
acceptare silită şi prin presiune socială? 

Masa n-a existat dintotdeauna. În 1918, în Statele Unite activau 
două mii de companii care vindeau automobile. În 1925, cel mai 
popular producător de şei pentru călărie din ţară deţinea probabil 
0,0001% din cota de piață. Ideea de masă nu era nici măcar un vis 
pentru producătorii de orice fel. 

Pe de altă parte, la apogeul său, compania Heinz se putea aștepta 
ca peste 70% dintre gospodăriile americane să aibă în frigider o sticlă 
de ketchup purtând marca sa, iar Microsoft știa că absolut toate 
companiile din Fortune 500 utilizau software-ul său, pe absolut toate 
computerele personale şi serverele din companie. 

Mai este atunci de mirare că organizaţiile care conduc piaţa se tem 
de ciudaţi? 


Sfârșitul masei 


Aceasta este proclamația sfârșitului pieței de masă. Este 
proclamația sfârşitului politicii de masă, al producţiei de masă, al 
vânzării cu amănuntul în masă și chiar al educaţiei în masă. 

Ideea definitorie a secolului XX a fost, mai mult ca oricare alta, cea 
de masă. 

Masa ne-a oferit eficiență și productivitate, făcându-ne (pe unii 
dintre noi) bogaţi. Masa ne-a oferit națiuni uriașe, dându-ne (unora 
dintre noi) putere. Masa a îngăduit celor puternici să influenţeze 
milioane, oferindu-ne (unora dintre noi) controlul. 

lar acum masa este pe moarte. 

O vedem luptându-se, zbătându-se să controleze conversațiile, 
comerțul şi politica. Dar va eşua; trebuie să eșueze. Roata s-a întors şi 
masa, ca motor al culturii noastre, a dispărut pentru totdeauna. 


Poate că ideea asta vă dă fiori. Dacă activitatea pe care o 
desfăşuraţi este strâns asociată identificării maselor, creării pentru 
mase sau vinderii către mase, atunci schimbarea în cauză este 
amenințătoare. Pe de altă parte, unii dintre noi o consideră ca pe 
oportunitatea vieţii. Sfârşitul masei nu înseamnă sfârşitul lumii, dar 
este într-adevăr o schimbare profundă, iar proclamația mea vă va 
ajuta să examinaţi oportunitatea pe care o reprezintă. 


Ciudatul nu este doar noul normal, ci este, de fapt, un lucru 
bun 


Motivul ascuns pentru care vă prezint această proclamaţie are mai 
puţină legătură cu faptul de a vă ajuta să vindeți mai mult, cât, mai 
degrabă, cu faptul de a ne îngădui (nouă, tuturor) să îmbrățișăm 
libertatea pe care o avem. Libertatea de a alege. Libertatea de a alege 
să fim ciudaţi. 

Ca și masa, conformismul pe scară mare este un fenomen relativ 
nou. Ne apropiem de sfârşitul unui secol de industrialism, un secol 
în care manufacturarea, marketingul, politicile şi sistemele sociale au 
acționat umăr la umăr, astfel organizate încât să ne împingă spre 
centru. 

Lumea prezentului înseamnă mai multă informație, mai multe 
opțiuni, mai multă libertate şi mai multă interacţiune. Și, da, e mai 
ciudată. 


Bine aţi venit în normal 


Plecați din Chicago spre sud, pe autostrada 55. După 205 
kilometri veţi ajunge în Normal, Illinois. 

Acolo există un Biaggi's, un Subway şi o Pizza Hut — obişnuitele 
restaurante, parte din lanțuri comerciale uriașe. Normal nu e o 


așezare în care trebuie să te plimbi prea mult dacă vrei să mănânci în 
oraş. 

Normal este o localitate decentă, cu oameni de calitate. Totuși nu 
e un centru al gastronomiei rafinate; mai mult, nu reprezintă o 
strategie și nicio reflecţie a ceea ce suntem şi a direcției în care ne 
îndreptăm. 

Noi nu suntem normali. Suntem ciudati. Cu toţii! 


Bun sosit în ciudat 


Mă aflu pe colțul dintre First Avenue Si Eighth Street, în 
Manhattan. Oare, în tot New Yorkul, există o intersecţie comercială 
mai animată decât asta? 

Peste drum se află Centrul Cultural Islamic, chiar lângă 
restaurantul Atomic Wings, care vinde aripioare de pui „Buffalo”. 
După colț se găsește celebra brutărie italiană Veniero's. În faţa ei 
cască gura un grup de vreo douăzeci de turiști chinezi. În spatele 
meu e Momofuku, o versiune modernă a tradiţionalului noodle bar 
japonez, condusă de un bucătar-şef coreean, care a crescut în 
Virginia. Pe stradă trece chiar acum un avocat bogat şi elegant, 
ținându-se de mână cu o puştoaică tatuată, în haine cool (sau poate 
că e o avocată tatuată însoţită de un turist elegant). Trotuarul este 
atât de aglomerat, încât trebuie să stai pe carosabil dacă nu vrei să fii 
îmbrâncit de colo-colo. 

Şi încă n-am amintit de magazinul care vinde plante hidroponice, 
de individul care vinde bulbi proaspeți de curcuma sau de 
Cafeneaua Nuyorican Poets, unde poeţi, cunoscuți și necunoscuți, 
vin să discute, în timp ce patronul zbiară din bucătărie. Mai sunt şi 
brutării unde se vând produse fără gluten, altele cu produse cu 
extra-gluten, brutării vegane și probabil Si câţiva indivizi care vând 
prăjiturele cu haşiş. 


În jurul meu nu există nimic care să fie considerat normal de un 
călător prin timp, sosit din anul 1965 (poate cu excepția 
prăjiturelelor). Există însă coliziuni de idei, culturi şi concepte, toate 
neașteptate, clocotind adesea de energie pozitivă. 


Şi înapoi la normal 


Cam la cincizeci de intersecţii distanță de acest colțișor din East 
Village se află epicentrul newyorkez al comerțului cu chirii scumpe 
și clientelă alcătuită preponderent din turişti. Magazinul 
Abercrombie, de pe Fifth Avenue, aflat peste drum de Tiffany's. 

În faţa ambelor magazine se întind cozi de turiști care așteaptă să 
intre. Ambele vând exact aceleaşi obiecte pe care le-aţi putea 
cumpăra cu ușurință on-line. Și ambele câştigă grămezi de bani, 
comercializând flecuștețe scumpe, în cantități serioase, celor aflați în 
căutarea unei experiențe şi a unui suvenir. Noi i-am educat pe 
oameni să asocieze flecuștețele astea cu un anume stil de viață, cu 
dobândirea unui statut elitist. Felicitări, eşti în vârful grămezii masei 
de oameni! 

Vreme de cincizeci de ani, atragerea maselor a fost obiectivul 
tuturor companiilor americane: produse medii pentru oameni medii, 
vândute la prețuri mari, în cantități mari. lar ideea asta a fost 
transmisă neîncetat și consumatorilor: vârful centrului este poziţia 
pe care te vei plasa dacă te vei strădui cu adevărat. Regula era 
simplă: dacă face masele să tânjească după ceea ce tu oferi și dacă le 
poți satisface nevoile angro, ai câştigat. 


„El nu poate fi un bărbat adevărat, fiindcă nu fumează 
aceleași țigări ca mine” 


Fraza asta sună ca opera unui specialist în marketing, nu-i așa? Cu 
siguranţă, Keith și Mick glumeau pe seama celor din serialul Mad 


Men şi a comercianților care se adresau maselor, pe seama celor care 
înțelegeau cum să planteze seminţele normalului. 

Exact asta căutau specialiştii în marketing. Încercând să adune cel 
mai amplu public posibil, ei se străduiau să ne determine să-i 
ostracizăm pe cei care nu erau la fel de normali ca noi. 


Ce înseamnă „normal”? 


Statisticienii sunt destul de serioşi în privința normalului. Să 
luăm, de exemplu, înălțimea bărbaţilor adulți din Statele Unite. 
Potrivit Wikipedia: 


În teoria probabilităților, distribuția normală (sau Gauss) 
este o distribuție de probabilitate continuă... înălțimea medie 
pentru bărbaţii adulți din Statele Unite este de 1,77 m, cu o 
abatere standard de aproximativ 7,6 cm. Asta înseamnă că 
majoritatea bărbaţilor (aproximativ 68%, presupunând o 
distribuție normală) au înălțimea la 7,6 cm de medie, adică o 
abatere standard. 


Prin urmare, dacă aveţi înălțimea cuprinsă între 1,70 m şi 1,85 m, 
un statistician ar spune că vă încadraţi într-o abatere standard de la 
medie. Un filolog ar spune că sunteţi „normal”. 

Media nu contează întotdeauna la fel de mult ca abaterea de la 
media respectivă. Dacă aveţi picioarele în două găleți și temperatura 
medie a apei din acestea este de 32 de grade, probabil că vă simțiți 
foarte bine... doar dacă nu cumva apa dintr-o găleată are 0 grade, iar 
apa din cealaltă găleată are 64 de grade. În medie, sunteți bine. 
Luând în considerare abaterea, vă simţiți mizerabil. 

Discuţia asta n-ar fi decât o despicare a firului în patru, dacă 
abaterea populaţiei nu s-ar schimba rapid. 


Nu mă refer la abaterea de înălțime a bărbaţilor americani, ci la 
aproape tot ce se află sub controlul nostru, la tot ce ajungem să 
decidem. Ne extindem comportamentul în exteriorul acelei abateri 
standard, distrugând „clopotul” de 68%. 

Tot ce nu este normal este ciudat şi în clipa de față există mai mulți 
ciudați ca oricând. Oare ăsta e un lucru rău? 

Ciudatul (nu normalul) înseamnă că aţi făcut o alegere, că ați 
apărat lucrul în care credeţi şi că aţi făcut ceea ce ați dorit, nu ceea ce 
dorește specialistul în marketing. lar asta se întâmplă din ce în ce 
mai des. 


Ce înseamnă „ciudat”? 


În proclamația mea nu mă refer la ciudăţeniile înnăscute, ci la 
persoanele care aleg în mod deliberat să fie ciudate. Majoritatea celor 
care fac opțiunea respectivă caută, paradoxal, să fie acceptate. Nu de 
toți, desigur, ci de tribul lor, de cei pe care-i admiră şi care speră că le 
vor respecta. 

Ciudaţii nu caută solitudinea. Şi nici nu sunt singuri. Ciudaţii 
sunt ciudaţi, pentru că au sacrificat confortul şi eficiența maselor, în 
locul cărora formează grupuri mai mici, în care caracterul lor ciudat 
este chiar așteptat. 

Elementul-cheie al caracterului „ciudatului” este insistența de a 
alege. 


Moartea mass-media, chiar sub ochii noştri 


Eric Schmidt, fostul CEO de la Google, estimează că, la fiecare 
două zile, se produc tot atâtea informații cât au fost produse de toată 
omenirea în cei douăzeci de mii de ani anteriori anului 2003. 
Desigur, nu toate informațiile respective sunt de calitate, dar ele sunt 
foarte multe şi, în mod inevitabil, nu sunt foarte normale. 


În timpul vieţii sale, un american obișnuit, în vârstă de treizeci de 
ani, a văzut cum cota de piaţă (numărul de globi oculari care privesc 
holbaţi) a celor mai mari trei rețele TV a scăzut de la 90% la mai 
puţin de 30%. Asta s-a întâmplat în decursul unei singure generaţii. 
Vânzările-record de muzică pop au scăzut în douăzeci de ani de la 
un milion de discuri pe săptămână la numai patruzeci şi trei de mii. 
Mai multe opţiuni, mai puţină masă. 

Combinaţi impactul creării de informație infinită cu disoluția 
mass-media. Influențele suprapuse ale acestor două trenduri fac ușor 
de observat dispariția unui principiu fundamental din nucleul 
culturii noastre. Bum și el nu mai există! 

Situaţia aduce cu un bulgăre de zăpadă care se rostogolește la 
vale, mărindu-și dimensiunile și viteza. Însă tocmai când ne 
aşteptam să crească încă și mai mult, el se dezintegrează în milioane 
de bulgări de zăpadă mai mici. 


II. 
CELE PATRU FORŢE PENTRU CIUDAŢI 


Toate elementele societăţii au suferit mutații profunde în 
decursul vieții mele. Aproape toate s-au îndepărtat de normal 
și s-au îndreptat direct spre ciudat. Următorii sunt patru dintre 
cei mai importanţi factori care schimbă ceea ce facem noi și 
ceea ce suntem dispuși să acceptăm. 


Forţa unu: creaţia este amplificată 


Să publici o carte, să vinzi un tablou, să-ți personalizezi maşina 
sau să proiectezi o casă — indiferent ce pasiune ați avea — se face mai 
uşor, mai rapid și este un act remarcat mai prompt de societate (o 
parte a ei). Capacitatea de a ajunge la cei din jur și de a-i schimba s-a 
modificat pentru totdeauna prin conexiunea la internet şi prin faptul 
că oricine, de oriunde, se poate adresa întregii lumi. 


Forţa doi: bogăţia ne îngăduie să facem ceea ce dorim, iar 
noi dorim să fim ciudati 


Doar organismele bogate sunt capabile să se diversifice cultural, 
iar pe măsură ce oamenii devin tot mai bogaţi, instinctul nostru este 
de a deveni tot mai ciudati Odată cu creșterea rapidă a 
productivităţii, a crescut rapid şi capacitatea noastră de a face ceea ce 
ne place, nu de a ne concentra exclusiv pe supraviețuire. 

Ca să te remarci ai nevoie de timp, de bani şi de încredere în tine. 
Tot mai mulți dintre noi le avem acum pe toate trei. 


Forţa trei: marketingul este mult mai eficient în a capta 
atenţia ciudaţilor 


„Coada lungă” nu este doar o expresie isteaţă, ci și o descriere 
corectă a pieței pentru aproape orice. 

Azi e mai uşor ca oricând să ajungi la nișe specifice de ciudați, 
oferindu-le lucruri de care sunt obsedati. În felul ăsta e mult mai 
uşor să fii obsedat, pentru că specialiştii în marketing sunt dispuşi 
să-ți satisfacă dorințele, în loc să te silească să faci numai ce vor ei. 

Nu subestimaţi capacitatea marketingului de a realiza lucruri. 
Faptul că unii specialişti în marketing promovează ciudăţenia 


constituie o forţă însemnată în felul în care acționăm. 
Forţa patru: triburile sunt mai bine conectate 


Pentru că puteți să găsiți alte persoane care vă împărtășesc 
interesele, ciudățenia devine, în mod bizar, mai normală, cel puţin în 
triburile mici, în care ne adunăm acum. Comunitatea pe care o 
alegeți poate fi o oglindă și un amplificator, care vă avansează 
interesele şi vă încurajează să insistați tot mai mult. Internetul îi 
pune în legătură și îi protejează pe ciudaţi, prin conectarea şi 
amplificarea triburilor. 


Trendul istoric spre mase versus noul trend spre ciudat 


Din nou, acelaşi conflict. Pe noi ne-a îmbogăţit capacitatea de a 
prelucra în masă, de a produce în masă, de a expedia în masă și de a 
vinde în masă. Progresele înregistrate în productivitate au fost 
determinate, în general, de inovaţii pe scară mare în domeniile 
producției Si livrării. Gândiţi-vă la nailon, de exemplu, sau la 
sistemul autostrăzilor interstatale din SUA. 

Bogăția aceasta alimentează însă o mișcare ce subminează exact 
temelia care ne-a câștigat-o. Aveam nevoie de un public de masă care 
să impulsioneze linia de asamblare, iar linia de asamblare era 
susținută de publicitatea TV, dar, pe măsură ce specialiștii în 
marketing şi proprietarii fabricilor s-au îmbogăţit, piața însăşi a 
devenit destul de bogată ca să nu mai rămână inertă Si să execute 
ascultător ce i se spunea, subminând astfel chiar sistemul care crease 
bogăţia. 

Ceea ce este perfect, fiindcă următoarele progrese însemnate din 
productivitatea şi creşterea noastră nu vor fi asociate alimentării 
maselor. Ele se vor concentra obligatoriu asupra amplificării 
ciudăţeniei. 


În același timp, specialiştii în marketing de toate felurile au slăbit 
presiunea conformismului. Structurile sociale au suferit mutații şi 
eroismul excentricilor a fost omagiat în mod repetat. McCarthy- 
ismul s-a destrămat şi Ario Guthrie a ieșit în prim-plan. 


Antilopele nu au hobby-uri 


Trebuie să fii bogat ca să fii ciudat. 

Nu bogat ca Rockefeller, desigur, totuşi îndeajuns de bogat ca să 
nu-ți faci griji în privința supravieţuirii, îndeajuns de bogat ca să-ţi 
pese ce alegeri faci. 

Majoritatea animalelor nu sunt bogate. Niciodată. Ele pasc sau 
vânează și, dacă nu reușesc să facă asta (zilnic), mor. 

Pe de altă parte, oamenii au înţeles cum să fie productivi. Şi, 
pentru că, de-a lungul timpului, am devenit tot mai productivi, am 
devenit şi mai ciudaţi. Culturile preistorice, nici pe departe la fel de 
productive precum cea contemporană, demonstrează puţine semne 
ale ciudăţeniilor dezvoltate recent de cultura noastră. 

Gândiţi-vă la picturile rupestre din Chauvet, din sud-estul 
Franţei. Acum șaptesprezece mii de ani, oamenii au ajuns destul de 
bogaţi ca să picteze. Asta înseamnă că exista cineva care fusese scutit 
de vânătoare sau de cules ca să poată să picteze. Așadar comunitatea 
și-a făcut timp să producă pensule și vopsele şi să admire creaţiile 
„artistului”. Puţini dintre noi ar considera că acești locuitori ai 
peşterilor erau bogaţi, însă ei erau cu-adevărat bogaţi prin 
comparație cu toate organismele dinaintea lor. Ei au făcut alegeri. 

Să derulăm timpul pe repede-înainte... şi să comparăm acea unică 
pictură rupestră franceză cu numărul uriaş de tablouri expuse în 
Muzeul de Artă Modernă din New York. Există o gamă aproape 
nesfârșită de subiecte, de medii si de abordări, toate create în ultimul 
secol. Nu ne referim acum la calitate, ci la varietate. lar varietatea 


apare frecvent doar dacă există bogăţie. Timp de șaptesprezece mii 
de ani, oamenii au demonstrat o adevărată orgie de productivitate, 
creând tot mai multă eficiență, valoare şi, da, bogăţie. 
Avangardismul artistic nu mai este o ciudăţenie, ci reprezintă 
normalitatea. 

Cei cu adevărat săraci nu-și pot permite să spună „Mie nu-mi 
place vanilia, vreau ciocolată”. Din partea celor bogaţi, un grup care 
populează tot mai mult planeta, ne aşteptăm acum să spună exact 
asta. În ciuda prăpastiei care se mărește dintre „bogaţi” şi „săraci”, 
aşa cum etichetează politicienii oamenii, în mare parte din lume 
până și săracii sunt îndeajuns de bogaţi ca să poată să opteze, sunt 
îndeajuns de bogaţi ca să aibă pasiuni, ca să le pese de ceea ce 
privesc sau mănâncă. 

Când oamenii sunt realmente săraci, „Accepţi sau nu, altă soluție 
n-ai!” este o strategie de marketing adecvată. Sărăcia înseamnă 
absenţa opțiunilor, astfel că furnizorul este cel care alege. Obiectele 
de uz curent erau lucrurile cele mai bune pe care le-aţi fi căpătat, așa 
că marketingul se limita în esenţă la „Poftim! Vrei?”. Dacă nu-ţi poți 
permite decât cartofi cu varză, atunci nu vei căpăta decât cartofi cu 
varză. Nu există spațiu pentru inițiativă sau ceva ce am putea numi 
„Cciudat”. 

Una dintre schimbările cele mai incitante în modul în care țările 
bogate le ajută pe cele mai sărace este faptul că am înţeles că până și 
dezavantajaţii doresc opţiuni, că până Si cei pe care-i etichetăm ca 
„Ssăraci” vor să aibă control asupra propriilor lor acțiuni. Când le 
oferim oamenilor alegeri, îi îmbogățim. 

Mulţi dintre activiștii din domeniul dezvoltării internaţionale 
recunosc că popoarele țărilor aflate în curs de dezvoltare merită și îşi 
doresc opţiuni, doresc să li se ofere posibilitatea de a alege şi o 
merită, deși acţiunile lor nu se manifestă în acest sens. Reacţia reflexă 


este ca bogatii să decidă ce produse sunt necesare şi să le expedieze 
în containere gigantice ori să le distribuie direct din camioane. 

În mod repetat, vedem că atunci când le oferim oamenilor opțiuni, 
ei le acceptă. 


Ciudăţenia, ca expresie a caracterului uman 


Piaţa nu se limitează la obţinerea de profit. Poate că Adam Smith 
a îmbrățișat conceptul pieței deoarece capitalismul duce la 
productivitate, însă acesta nu e decât un aspect al problemei. Piaţa 
încurajează în acelaşi timp opţiunea personală şi angajamentul. Ea 
ne îngăduie să fim ciudati dacă optăm pentru asta, nu doar să fim 
masele ascultătoare, care aşteaptă o pomană. 

Matt Ridley a analizat cât timp (sau muncă sau bani, toate sunt 
același lucru) ne costă să cumpărăm lumină, o cărămidă 
fundamentală a civilizaţiei noastre. Acum 2.200 de ani, trebuia să 
munceşti cincizeci de ore ca să cumperi o oră de lumină de la un 
opait cu ulei. În prezent, poţi să cumperi o oră de lumină clară și 
strălucitoare, muncind doar aproximativ o jumătate de secundă. 

Câtă lumină obținem pentru un minut de muncă 


Creşterea rapidă a disponibilităţii elementelor pe care le 
considerăm de la sine înţelese în prezent - hrana, transportul, 
adăpostul — înseamnă că lumea s-a îmbogăţit cu o viteză uimitoare. 
Întrucât actualmente majoritatea oamenilor pot cumpăra 
supraviețuirea fără să muncească toată ziua, ne permitem să ne 
gândim cum să cheltuim restul timpului și banilor, iar specialiştii în 
marketing ne pregătesc tot mai multe modalităţi dintre care să 
alegem. 

Adesea, când vorbim despre ajutorarea comunităţilor sărmane, 
acționăm în realitate nu pentru a salva o viaţă, ci pentru a oferi mai 
multe opțiuni. În felul ăsta ne creştem prosperitatea - prin existența 
opţiunilor. 

În prezent există oameni care își pot câştiga existența ca pictori, 
jucători profesioniști de bowling sau chiar poeți. Există zece milioane 
de gospodării cu venitul net de peste un milion de dolari. Şi există 
milioane (poate un miliard) de oameni care câştigă destui bani din 
munca lor de zi cu zi ca să-şi permită ca în timpul liber să facă orice 
le place. Tot mai des, lucrurile care le plac sunt ciudate. Alegerea 
este ceea ce alegem. 


Bogăția se capitalizează, iar asta aduce și mai multă 
ciudăţenie 


De pe site-ul etsy.com puteți să cumpăraţi o maşină de scris, 
reconstruită manual, dotată cu cablu USB. Vă va costa vreo 400 de 
dolari să puteţi dactilografia un roman pe propriul iPad, utilizând o 
mașină de scris veche de cincizeci de ani. Piaţa (şi nou-găsita noastră 
bogăţie) i-a îngăduit lui Jack Zylkin să-şi îmbrăţişeze hobby-ul şi vă 


îngăduie vouă să deţineţi ceva la care un specialist în marketing care 
se adresa maselor nu s-ar fi gândit niciodată. 

Pentru 500 de dolari, oricine poate să achiziţioneze de la 
compania aeriană JetBlue un permis de călătorie valabil o lună. Sute 
de avioane construite în Seattle sau în Franţa, deservite de mii de 
piloți licenţiați Si de însoţitoare de zbor, întreținute de mii de 
mecanici, controlate de computere (rodul a miliarde de dolari 
investiţi în cercetare și dezvoltare), vă vor aştepta să decideți unde 
vreți să mergeţi. După care vă vor transporta acolo în siguranţă. 

Puteţi să zburaţi în orice oraș doriţi. Zilnic. 

Suntem înconjurați de miracole, de putere și de alegerile create de 
zece mii de ani de creştere a productivității. Mai este atunci de 
mirare că suntem răsfățați de posibilitatea alegerilor, că ne așteptăm 
la ele, că le solicităm? 

Productivitatea se capitalizează. Chiar în momentul ăsta, noi 
câştigăm bogăţie de pe urma unor invenţii create acum o sută de ani, 
descoperiri făcute de părinţii sau de bunicii noștri, scurtături 
descoperite cu mult înainte ca noi să începem să muncim. Natura tot 
mai interconectată a lumii noastre înseamnă că dispunem de active 
uriaşe — cuttere laser, autostrăzi, compuși chimici și modalități 
inovatoare de procesare a ideilor —, care ne așteaptă să facem ceva 
nou. 

Un computer ar trebui să coste un miliard de dolari, dar voi puteți 
să cumpăraţi unul cu numai 200 de dolari. Motivul? Cunoştinţele, 
investiţiile și inovațiile de acum un deceniu sau două au fost deja 
rambursate. Noi obținem beneficiile inovaţiilor anterioare, dar nu 
trebuie să plătim pentru ele — și nu este vorba doar despre progresele 
din zona de manufacturare, ci și de cele din rețelele noastre, din 
pieţele noastre și din modalitățile în care diversele forme de media 
promovează ceea ce creăm. 


Cererea de normal (alimentată de explozia productivității 
determinată de punctul culminant al revoluţiei industriale din anii 
1920) se ciocnește acum, ca o ironie a sorții, dar în mod inevitabil, cu 
trendul ciudățeniei (alimentat de explozia manufacturii şi a 
productivității de marketing intervenită în 1920). 


Impactul asupra propriei noastre culturi 


Fără vreo instruire specială sau permisiune, oamenii pot să 
imagineze designul unui tricou, pot să dea o petrecere, să cânte o 
melodie sau să scrie o poezie. Nicio noutate până aici - toate nu sunt 
abilităţi tehnice, ci culturale. Oamenii au fost dintotdeauna creatori. 
Noi ne exprimăm, ne conectăm cu alții și ne creăm căminul prin 
intermediul culturii la care aderăm. 

Cea mai importantă mutație culturală pe care internetul a amplificat-o 
este capacitatea producerii unui impact asupra propriei noastre culturi. 
Este mai ușor ca oricând să creăm un videoclip, să răspândim o idee 
ori să ne trăim viața înconjurați de oameni care gândesc similar. lar 
oamenii aceia, care gândesc similar, când sunt expuși la stimulul 
creativității noastre, îi stimulează la rândul lor pe alţii. O cultură 
nouă este creată peste cea veche, apoi un alt strat de cultură se 
suprapune peste ea. 

Revoluţia Pro-Am - impactul tot mai mare al amatorilor care 
lucrează la standarde profesioniste -— înseamnă că amatorii, 
nerecunoscuţi de vreo entitate oficială, pot să publice, să creeze şi să 
se interconecteze. Asta înseamnă că un singur individ poate să ne 
schimbe perspectiva asupra produselor realizate pe comandă, 
asupra costumelor de Halloween sau asupra oricărui alt subiect. 

Contribuitorii Pro-Am fac o muncă de nivel profesionist, cu un 
impact important și o fac pentru propria lor plăcere. Poate că 
descoperă asteroizi, editează enciclopedii sau scriu coduri pentru 


driverele imprimantelor. Pentru că pot să facă lucrurile astea. Iar 
sistemul permite ca munca lor să fie de nivel profesionist şi, în 
același timp, o susţine, pentru a avea impact important. 

Legătura lipsită de efort a triburilor (persoane care aderă la 
aceeași cultură) consolidează idei care poate că altfel ar sfârși prin a 
fi abandonate. Triburile cu membri Pro-Am accelerează idei în 
formare şi le răspândesc într-o buclă de feedback care încurajează şi 
mai multă creaţie. 

Opriţi-vă câteva clipe din citit și gândiți-vă că aşa ceva era 
imposibil acum patruzeci de ani. Imposibil! Probabilitatea ca un 
individ obișnuit să poată să creeze un articol, o imagine, un 
dispozitiv sau un algoritm care să schimbe conversațiile era aproape 
invizibil de mică. În prezent, calea de la idee la conversaţie și la 
alegere este mult mai clară. Uşa deschisă este o invitație care 
consolidează impulsul de a crea. 

Gândiţi-vă la cazul tragic al lui Van Gogh. El a vândut în timpul 
vieții un singur tablou și a trăit în solitudine, convins că opera sa era 
(şi avea să fie mereu) neglijată. Imaginaţi-vă care ar fi fost impactul 
asupra vieţii și artei sale, dacă ar fi fost conectat la un cerc înfloritor 
de fani şi de colegi artiști. 

Când un artist (nu doar un pictor, ci orice persoană care creează 
idei şi lucrări noi) beneficiază de posibilitatea amplificării creaţiilor 
sale, aceasta îl transformă și, în același timp, ridică ștacheta pentru 
cei care-l vor urma. 

Postaţi un videoclip în care cântaţi acordurile lui Eric Clapton pe 
o chitară acustică și, în mai puțin de o oră, veți primi reacții din 
partea altor chitariști. Aţi stabilit o legătură. Vedeţi creaţiile lor, le 
încorporaţi în compoziţiile personale și ați fost amplificat. 

Pew Internet & American Life Project prezintă rapoarte despre 
tendințele a milioane de utilizatori ai internetului. Potrivit unui 


astfel de raport, „mulţi apreciază dimensiunile sociale ale implicării, 
dar, în realitate, doresc să aibă impact. Majoritatea s-au simțit 
mândri de un grup căruia i-au aparținut în ultimul an şi ceva mai 
puţin de jumătate afirmă că au reușit ceva ce n-ar fi putut să 
reușească pe cont propriu”. 

Chris Anderson de la TED a vorbit despre progresul rapid 
înregistrat de abilități extrem de diverse precum skateboardingul și 
oratoria. Artiști, actori Si genii de toate felurile pot să își posteze 
lucrările on-line, pot să vadă cum ele sunt îmbunătăţite de alţii, după 
care își ridică propria ştachetă. 

Unul dintre rezultate este creșterea rapidă a ritmului dezvoltării 
creative. Glumele, memele, imaginile, invențiile și ideile se 
răspândesc mai departe şi mai rapid ca oricând, câștigând atât 
viteză, cât şi intervenţii valoroase pe traseu. Apoi revin la noi, 
aducându-ne legături și susținere. 

Acum cinci sute de ani, statul portughez a decretat ca fiind o 
infracțiune publicarea unei hărți a Lumii Noi sau a celorlalte 
explorări ale sale. Se dorea ca nimeni să nu știe ce exista în acele 
locuri. Internetul și triburile pe care le susține violează legea 
respectivă. Toată lumea continuă să publice hărți detaliate, astfel ca 
alți exploratori să poată înainta şi mai rapid. 

Când nu te simți singur, e mai ușor să fii ciudat, ceea ce 
contravine așteptării noastre că individul ciudat este şi un solitar. 
Acceptarea socială a comportamentului ciudat crește popularitatea 
ciudaţilor. Efectul de consolidare determină triburile să se 
îndepărteze rapid de ideea maselor, aflată acum în destrămare. 
Individul ciudat pare normal în ochii micului său grup alcătuit din 
persoane care fac alegeri, totuși comportamentul lui nu are un 
impact suficient ca să fie atrăgător pentru specialistul în marketing 
care tinteste masele. Drept urmare, acesta din urmă continuă să nu 


sesizeze esentialul. El e preocupat să identifice grupuri gigantice, în 
loc să se organizeze ca să deservească triburile mici şi să lucreze cu 
ele. Probabil că ar fi bine să vă opriţi şi să recititi fraza anterioară, 
fiindcă predilecţia noastră pentru mase este atât de intensă Si de 
înrădăcinată, încât adesea o trecem cu vederea. 


Specialiștii în marketing inteligenţi îi susțin deja pe cei 
care doresc să aleagă 


Cultura noastră, în special cea din Statele Unite, continuă să se 
bazeze pe achiziţia de bunuri. lar ciudățenia ar avea o forță culturală 
redusă dacă n-ar exista suvenire și flecușteţe pe care să le cumpărăm 
ca să ne alimentăm ciudăţeniile. Fără obiecte pe care să le cumpărăm 
ca să ne susţinem pasiunile, mă tem că multe dintre ele ar dispărea. 

Nu vă temetil Specialiştii în marketing au schimbat viteza și 
conduc acum tendința spre ciudățenie. De fapt, cei inteligenți au 
terminat cu marketingul pentru mase și fac deja co-marketing cu 
părți din piaţă. 

Indiferent care v-ar fi predilecţia sau pasiunea, specialiștii în 
marketing au ce să vă vândă și sunt interesaţi să facă asta. Disney vă 
va ajuta să vă căsătoriți în Orlando. Zappos vă va vinde exact 
pantofii la care vă gândeaţi, pe mărimea dorită. NetJets are avioane 
private care să vă ducă CEO-ul oriunde vrea să ajungă, la nicio oră 
după primirea comenzii. Suntem atât de obişnuiţi să dispunem de 
alegeri, încât este aproape șocant când nu le avem: cum adică nimeni 
nu produce clăpari cu talpa lată pentru schi fond? 

Compania Threadless merge şi mai departe. Ea nu are un 
departament artistic care să le conceapă tricourile. Clienţii sunt cei 
care le concep și apoi le vând celorlalţi clienți. Vă doriţi un tricou 
care să anunţe „Obiceiurile de hrănire ale urșilor”? Vi-l vor vinde cu 
mare plăcere. 


Pe lângă faptul că este capabil să producă ce doreşte piaţa, tipul 
acesta nou de specialist în marketing este mai priceput în a deduce ce 
îşi doreşte piaţa. Și, pe măsură ce se identifică cu nișele de interes de 
tip non-mase, el încurajează alte ciudățenii din nișa în care se află. 

Dacă vreți să vindeţi unor colecționari obsedati puști realizate 
manual, la prețul de 900 de dolari, modul cel mai simplu ca să vă 
creșteți vânzările este să măriți piața de colecționari obsedaţi de 
puşti. Asta înseamnă că specialiştii în marketing încearcă să impună 
această ciudăţenie aparte celor care ar putea să fie atrași de ea. Apoi, 
pe măsură ce piața se măreşte, ei merg mai departe și extind cadrul, 
producând puști tot mai ușoare și mai dorite... ceea ce înseamnă 
lărgirea sferei obsesiei. Mai multe opțiuni, mai puţine mase de 
consumatori. 

Ciclul continuă, prin observarea de către specialiștii în marketing 
a scânteii emergente a ciudatului, pe care o întețesc şi o restituie 
pieţei, care devine şi mai ciudată, împingându-i mai departe pe 
specialiști pe calea lor. 

Revista Stereophile publică reclame pentru cabluri de difuzoare 
lungi de trei metri, care costă 1.000 de dolari metrul (sigur că da, este 
vorba despre ambele cabluri, dar chiar şi așa). Reclamele acelea 
finanţează revista, care conţine articole despre audiofili ciudati și 
hobby-ul lor scump și ridicol. Articolele respective îi încurajează pe 
cititori să-şi ducă hobby-ul mai departe, iar producătorii răspund, 
creând produse şi mai ridicole. 

Ciclul acesta duce la piața bunurilor second-hand, la un loc 
precum audiogon.com, unde audiofilii ciudaţi, mai puţin avuţi, dar 
la fel de pasionaţi, pot să cumpere Si să vândă echipamente la 
jumătate din prețul celor noi. Încă și mai bine, ei pot să găsească 
platforme de discuţii, unde pot să comenteze, de pildă, această 
postare on-line: 


Conectati circuitul primar (superior) la un oscilator audio sau 
generator de funcție. Acestea sunt cablurile albastru şi maro, 
pentru un transformator de tip push-pull, sau albastru Si roșu, 
pentru unul final. Reglaţi frecvenţa la 1.000 de cicluri pe 
secundă și ieșirea la maximum. După aceea folosiți un 
voltmetru de curent alternativ ca să măsuraţi tensiunea atât pe 
circuitul primar, cât și pe cel secundar. Împărţiți numărul mai 
mare la numărul mai mic şi ridicaţi la pătrat rezultatul. Aceasta 
este impedanța. 


Sau iată o altă postare, de pe un forum, care se referă la o 
conversaţie în care puţini dintre noi se pot imagina implicați: 


Dislocation Meshing este o abordare nouă și promițătoare a 
discretizării automate cu elemente hexaedrice pentru analiza 
elementelor finite. Obiectivul grupului este de a face schimb de 
cunoștințe, experienţe și idei despre felul în care Dislocation 
Meshing poate soluţiona problemele practice de azi şi de 
mâine. 


Triburile sunt mai bine conectate 


Tot așa cum specialiștii în marketing au acționat în mod activ 
pentru amplificarea buclei de feedback care face mai acceptabilă 
ciudățenia, și oamenii procedează la fel, chiar și atunci când banii nu 
sunt implicaţi. Motivul pentru care indivizii se îndepărtează de mase 
nu este posibilitatea de a cumpăra mai multe obiecte. Bunurile 
materiale şi comerțul nu sunt țelul, ci doar o consecinţă. Jelul este 
conectarea. 


Mergeţi la un miting Tea Party şi probabil că vă veți îndepărta de 
curentul politic majoritar, intrând însă în curentul majoritar Tea 
Party. Vizitaţi un site despre arta tatuajelor extreme și probabil că vă 
veți alege cu mai mult tuş. Participaţi la o conferință despre teoria 
manufacturării la comandă și probabil că vă veți impulsiona 
compania să se dezvolte şi mai rapid. 

Toate astea sunt evidente? Bineînţeles că da. Însă abia în ultimele 
decenii instrumentele de conectare au devenit atât omniprezente, cât 
și eficiente, iar mișcarea spre „silozuri” multiple, în locul unei 
singure comunități gigantice, şi-a accelerat ritmul. 

O sută patruzeci și unu de pompieri curajoşi din Barbados aparțin 
grupului de pompieri vorbitori ai dialectului bajan de pe platforma 
on-line Ning. Această comunitate virtuală îi conectează și-i asigură 
că ei sunt normali în ciudățenia lor. Oamenii aceia sunt obsedaţi de 
meseria lor și vor s-o facă bine. Nu „bine” potrivit standardelor 
noastre (cei mai mulţi dintre noi nu înţelegem motivul pentru care 
cineva și-ar risca viaţa în mod gratuit, optzeci de ore pe săptămână), 
ci potrivit standardelor comunității de pompieri. 

Fiecare dintre comunităţile acestea este propriul ei „siloz“; fiecare 
este o microcultură care îmbrățișează conceptul iniţial de ciudăţenie, 
pentru ca apoi s-o pornească pe o direcţie proprie. 

Prin urmare, creația amplificată, eficiența marketingului Si 
susținerea triburilor tind spre un final comun: devenim tot mai 
ciudati. Masa se dezintegrează. Singurele care se împotrivesc modei 
acesteia sunt mentalitatea de tip fabrică și predilecţia culturală 
pentru submisiune. 

Putem sau nu să fim de acord că pierderea unui centru cultural 
este un lucru bun, dar, de fapt, nu contează ce crede o generaţie că 
este bine pentru generația următoare... toate alegerile noastre duc 
într-o singură direcţie, iar aceasta se îndepărtează de centru. 


III. 
MĂRIREA TREPTATĂ ȘI INEXORABILĂ A CURBEI LUI 
GAUSS 


Masa se referă la centru - la un centru mare, solid și accesibil. 
Guvernele, specialiștii în marketing și profesorii s-au 
concentrat pe oferta de servicii Si pe profitul de pe urma 
maselor. lar acum centrul se topeşte. 


Istoria (scurtă) a pescuitului 


Mă întreb cine a fost primul individ (sunt sigur c-a fost un bărbat) 
care a pescuit de plăcere. 

Cu certitudine, pescuitul nu era un hobby acum trei mii de ani. 
Pescuitul însemna muncă. Treptat însă, am devenit destul de bogaţi 
pentru a putea face lucruri care anterior însemnaseră muncă -— şi 
pentru a arunca înapoi în apă peştii pe care-i prindeam. 

Staţi așa, lucrurile devin încă și mai ciudate! 

În vreme ce bogăţia ne-a permis să ne găsim hobby-uri 
costisitoare şi consumatoare de timp, precum pescuitul, am fost 
împinși către hobby-ul pe care-l alegeam în mod tradițional, unde 
„tradiționalul” era definit de cei aflaţi la putere. 

Media şi specialiștii în marketing s-au asigurat că majoritatea 
oamenilor vor pescui (acest hobby nou) la fel ca toți ceilalți. Field & 
Stream Si alte reviste i-au învățat pe hobby-iști modul „corect” de a 
proceda. Producătorii i-au încurajat pe toţi să-și găsească un hobby 
popular și să-și cumpere echipamente populare. Magazinul local de 
produse sportive vindea pentru piața de masă produse cu care să ne 
practicăm hobby-ul ales, însă numai produsele standard. 

Abia recent a apărut posibilitatea ca, în mai puţin de zece 
secunde, să găsiți undita de bambus Orvis, ediția specială Mitey 
Mite, la preţul de 3.500 de dolari, ori să intraţi pe site-ul lui Rocky 
Ford, unde există muște artificiale Caddis Olive, din păr de elan, 
create de Al Troth, la preţul de nouăzeci şi nouă de cenți bucata. 
Sigur că da, există tot atâtea tehnici de pescuit câți pescari există — şi 
destui susținători înflăcărați pentru orice vă place vouă să faceți. 


Şi o istorie a pâinii 


Vreme de cinci mii de ani, dacă voiai pâine, o coceai singur. O 
coceai așa cum făcuse şi mama ta, din ingrediente locale, incluzând 
probabil cereale integrale. Nu arăta frumoasă, dar probabil că era 
bună. 

Industrializarea ne-a adus brutăria, apoi brutăriile automate Si 
după aceea brandul Wonder Bread: o pâine albă, rafinată, pură şi 
mereu la fel. Wonder este pâinea medie pentru omul mediu, pâinea 
căreia i se face publicitate, este promovată și omogenizată. Wonder 
este tipul „normal”. 

În mai puţin de un secol, am trecut de la o cultură a personalului 
la una a industrializării - masele au ajuns la conducere. 

Apoi, bineînţeles, compania-mamă a pâinii Wonder a dat 
faliment, reclamele au dispărut și curba lui Gauss s-a lăţit. De acum, 
tipul „normal” nu mai înseamnă neapărat pâinea medie pentru omul 
mediu. 

De exemplu, Daniel Leader conduce brutăria Bread Alone și 
câștigă milioane de dolari, vânzând de toate, mai puţin pâine 
Wonder. El produce pâine organică, pâine cu făină de grâu spelt, 
pâine din aluat dospit şi pâine cu seminţe de floarea-soarelui. Nu 
vinde doar pentru pieţe de nişă minuscule, ci pentru zeci de mii de 
oameni, altfel normali, care cumpără din pieţele fermierilor și profită 
de posibilitatea de a alege. 

În SUA nu mai există nicio fabrică de pâine care să-şi permită să 
mai ignore consumatorii marginali. Centrul este erodat și periferia 
devine forța propulsoare pentru ceea ce produc brutarii, iar noi 
mâncăm. 


Cu toţii vrem ce e cool: „Kung Fu Fighting” 


Colecţia voastră de muzică nu seamănă cu a nimănui. Vizita 
voastră la nesfârșitul „bufet suedez” de muzică se finalizează cu o 


listă de melodii care diferă de cele alese de alţii. Consumul este 
interesant — ce căutăm, de ce călătorim sau despre ce conversăm — nu 
pentru abundență, ci pentru așa-zisele elemente de nișă. 

De ce alegem o sursă de muzică în locul alteia? Pentru elementele 
cool. 

Cory Doctorow explică astfel popularitatea partajării fișierelor de 
muzică: „De ce ne-a captivat Napster pe atâţia dintre noi? Nu pentru 
că ne putea oferi melodiile din Top 40, pe care le-am fi putut asculta 
pur şi simplu deschizând radioul, ci pentru că 80% din toată muzica 
înregistrată vreodată nu exista de vânzare nicăieri în lume, iar în 
acest procent intrau toate piesele care ne-au mișcat vreodată, toate 
reminiscenţele muzicale îngropate în memorie, toate melodiile la 
auzul cărora surâdeam instinctiv.” 

Cu alte cuvinte, nu Beatles-ii au făcut populară partajarea 
fişierelor (pentru că toți iubitorii de Beatles aveau deja discurile lor). 
Nu, lumea a pornit la vânătoare de MP3-uri pentru „Kung Fu 
Fighting”, Partridge Family şi Sister Sledge. Am renunţat la 
comoditate pentru a căuta muzica obscură care nu exista deja în 
casă. 

Calculele au fost fundamental și permanent modificate: ați avut 
succes prin alimentarea şi hrănirea „nişelor” așa cum le spuneam 
noi, nu prin impunerea forțată a normalităţii, indiferent cum ar fi ea 
definită. Tower Records nu ne-a putut satisface dorința permanentă 
de varietate și au dispărut. 


Clopotul sau Curba lui Gauss se lățește 


Distribuţia unei populaţii are în mod frecvent forma curbei lui 
Gauss. De exemplu, dacă le-aţi cere tuturor elevilor dintr-o școală să 
se așeze în linie, în ordinea înălțimii, curba care ar reprezenta 
numărul de copii cu aceeași înălțime ar avea forma clasică de clopot 


- ar fi la fel de mulţi copii de 1,20 m pe cât ar fi copiii de 1,80 m, iar 
mult mai mulți s-ar găsi la valoarea medie intermediară de 1,50 m. 


Normali 
Anarhisti 


F 


Motocicliști i 


Beatnici r | h Radicali 


În 1955, distribuția comportamentelor era strâns grupată. 


Deloc surprinzător, curba aceasta este numită „distribuție 
normală”. Este extrem de des întâlnită în legătură cu aproape orice 
fenomen ați examina (utilizarea internetului, kilometri de navetă 
zilnică la serviciu, lungimea părului). 

Se întâmplă totuşi ceva surprinzător. Apărătorii maselor, ai 
normalității și ai submisiunii constată că multe dintre curbele lui 
Gauss ce ne descriu comportamentul se lățesc. 


„Clopotul” nu a dispărut, dar e diferit 


Specialiştii în marketing au fost uimiti și încântați să dispună de 
un secol în care nu numai că piețele pe care vindeau se defineau 
printr-o curbă a lui Gauss destul de uşor de depistat, dar „clopotul” 
curbei era ascuțit. În America, aproape toată lumea bea fie Pepsi, fie 
Coca-Cola Aproape toată lumea purta încălțări Keds. Aproape toată 
lumea vorbea engleza. 


Normali 


purkišti Pasionați de calculatoare 


Intelectuali 


În 1975, distribuţia comportamentelor se lărgea. 


Managementul unui restaurant cu autoservire era simplu, pentru 
că toată lumea consuma aceleași mâncăruri. Managementul unei 
agenții turistice era simplu, pentru că toată lumea voia să meargă în 
aceleași locuri. 

Distribuţiile comportamentului rămân, dar, pentru că „ancorele” 
ce țineau în loc comportamentul respectiv au slăbit, „clopotele” s-au 
teşit, lăţindu-se spre bază, aidoma unor sculpturi în gheaţă care se 
topesc. 

Brandul de orez numărul unu din supermarketurile americane era 
cândva Carolina. Acum brandul numărul unu este „altele“. Corn 
Flakes obișnuia să ocupe aproape tot raftul cu cereale; în prezent, 
raftul acela e mai lung decât tot raionul cu alimente ambalate din 
supermarketul din urmă cu câteva decenii. 

Automobilele obișnuiau să fie vopsite doar în negru, apoi în alte 
câteva culori, dar Scion vinde actualmente un automobil conceput 
pentru a fi revopsit și personalizat. Dorim ceea ce ne dorim. 

Puteţi argumenta împotriva acestui curent pe propriul risc. Puţini 
sunt specialiștii în marketing, politicienii, liderii religioși sau părinţii 
capabili să se împotrivească cu succes acestui val. 


Totul a inceput cu inghetata 


Ideea a treizeci Si una de arome de îngheţată este ridicolă. La fel 
ca ideea unui magazin de vinuri cu cinci mii de sortimente. La fel ca 
ideea de la baza Registrului Thomas: o serie de volume ce enumeră 
toți furnizorii şi vânzătorii care sunt nerăbdători să vândă firmelor 
uneltele de care au nevoie ca să producă orice — de la dispozitive 
pentru scanarea liniei de ambalare a alunelor, care să caute 
fragmente metalice rătăcite, până la un sistem de bandă rulantă cu 
3% mai rapid decât cel pe care-l aveţi în prezent. 

Desigur, dezintegrarea alegerilor limitate și a maselor docile n-a 
început cu îngheţata. Drumul spre ciudăţenie a început cu curtea 
regală, cu presa de tipărit şi cu dorinţa capitaliştilor de a găsi o nişă 
fără substituenţi imediaţi. De îndată ce au descoperit că pot să facă 
profit din faptul că erau diferiţi, comercianții au început să acționeze 
pentru a fi diferiți. 

Curentului acela i s-a adăugat naşterea epocii industriale. Dacă 
ești manufacturier, nu doar că vrei specializare, ci chiar insiști asupra 
ei. Dacă o componentă nouă, un consultant nou sau un proces nou îți 
crește productivitatea, o să-l cumperi. 

Opţiuni au existat mereu pentru cei care-şi puteau permite să 
aleagă, dar acum tot mai mulți dintre noi (poate patru miliarde) îşi 
pot permite să facă alegeri. Oameni despre care obișnuiam să 
presupunem că erau prea săraci ca să conteze, prea săraci ca să 
merite o alegere sau ca să câştige putere de piață, descoperă că Si ei 
au opțiuni. 


Puterea îi aparţine celui care face alegeri 


La câţiva kilometri de Berelli, India, într-un sătuc în care un 
locuitor obișnuit câştigă 3 dolari/zi, am discutat cu un vânzător de 


fructe despre noua lui lanternă solară. 

El alesese lanterna. El o cumpărase. N-o primise de la fabricant Si 
nici de la vreo organizaţie de asistență internațională. O alesese 
fiindcă şi-o dorise şi fiindcă, potrivit calculelor sale, ea merita. Asta 
înseamnă că d.light, fabricantul lanternei, trebuie să se gândească 
cum să încânte oameni ca el, dacă dorește să câștige mai mulți 
clienți. 

Omul acela, care putea fi considerat cu ușurință sărac, este acum 
bogat. Nu este bogat fiindcă ar avea tot ce își doreşte și îi este necesar 
— nici pe departe! Nu, e bogat fiindcă poate să facă o alegere, pentru 
că face parte dintr-o piață căreia îi pasă de interesele lui. 

Când pe lista celor îndreptăţiți să aleagă puteți adăuga oameni 
care câștigă doar câțiva dolari pe zi, ați deschis ușa spre jumătate din 
lume. 


Piaţa îi dă putere celui care face alegeri 


Nu toţi operatorii de fonduri speculative sunt la fel, aşa cum nici 
toți ţăranii nu sunt la fel. Orice sistem care-i tratează ca pe un grup 
omogen le răpește capacitatea de a fi indivizi de sine stătători. 
Marketingul de masă nu avea altă opțiune decât de a proceda așa, 
fiindcă nu exista un mod eficient de a ajunge doar la puţinii clienţi 
care ar fi putut fi interesați. 

Piaţa însă nu mai poate să înainteze ignorând orbirea specialiştilor 
în marketing. Dacă oamenii aleg să interacționeze, ei câștigă putere, 
pentru că alegerea le aparţine lor, nu specialiștilor în marketing. 
Dacă vreți ca eu să cumpăr de la voi, poate că ar trebui să-mi 
recunoașteți şi apoi să-mi respectați ciudățeniile. 

Pe de o parte, noi glorificăm alegerea. Dorim să putem să alegem 
și ne imaginăm că și alții vor acelaşi lucru. Nimeni nu spune că este 
greșit moralmente să preferi ciocolata în locul vaniliei sau că e egoist 


să fii vegetarian. În același timp însă, companiile si producătorii sunt 
serios ameninţaţi de alegeri, se tem de ceea ce este ciudat și încearcă 
să ne determine să ne conformăm. 

De îndată ce intră pe piaţă, consumatorii câştigă putere, deoarece 
puterea provine din alegere. Puterea consumatorilor este o forță 
nou-nouţă şi crește exponențial, ca rezultat al unei bogății sporite 
care există în paralel cu sporirea alegerilor. 


Multe Curbe ale lui Gauss, nu doar una 


Acum patruzeci de ani, nu era neobişnuit ca unele bestselleruri să 
rămână un an întreg în topul celor mai vândute cărți. Similar, filmele 
puteau să domine topurile luni la rând. 

Pe atunci petreceam mult timp încercând să citim cărțile pe care le 
citea toată lumea și să vizionăm filmele pe care le viziona toată 
lumea. 

În prezent, un bestseller este un succes doar preţ de o săptămână 
sau două, după care apare un altul. Motivul este că nu mai vedem o 
singură listă de bestselleruri, ci mai multe, suprapuse. Unul după 
altul, triburile nominalizează diverse povești de succes. O piesă rap, 
apoi o baladă. Un thriller, apoi o comedie. O carte pentru studioşii în 
vârstă de treizeci de ani, apoi o alta pentru tinerele mămici. 

Există multe curbe ale lui Gauss, nu doar una. Nouă nu ne pasă 
atât de mult de toţi; ne pasă însă de noi — iar prin „noi” înţelegem 
oamenii noștri, tribul nostru, grupul nostru de interese, ciudăţenia 
noastră —, nu de masele anonime. 


Masa este pentru noi ca apa pentru peşti 


Am trăit atâta vreme cu prezumția masei, încât nici măcar nu 
observăm cât de adânc înrădăcinată este presupunerea că totul 
trebuie să fie normal. Această presupunere e înrădăcinată în mama 


care cumpără haine normale copilului ei, astfel încât ambii să se 
conformeze. Şi este înrădăcinată în copil, căruia i se spune că nu-şi 
poate purta pelerina Batman la școală, fiindcă restul elevilor nu 
poartă aşa ceva. Şi este înrădăcinată în elevul de liceu care vomită 
din cauza berii pe care a băut-o ca să se încadreze în grupul de colegi 
cu minţile spălate, puştii cărora li se pare că e cu-adevărat cool să 
facă tot ce li s-a arătat în reclame. 

Am fost educați din pruncie să impunem statu-quoul. Predilecția 
noastră este pentru mulți. Vrem să le facem plăcere multora. Să le 
vindem multora. Să fim organizați ca să-i deservim pe mulți. Îi 
admirăm pe politicieni în funcţie de numărul de voturi pe care le-au 
obținut de la cei mulți, ascultăm Top 40 ca să fim la curent cu ce 
ascultă cei mulți. Armata noastră este formată din mulţi care se luptă 
cu mulți, în numele celor mulți. 

Corporaţiile aleg firmele de contabilitate, bazându-se pe cei mulți. 
Restaurantele cu autoservire îi servesc pe cei mulţi, la fel ca 
autostrăzile pe care le construim și medicamentele în care investim. 

Surpriză! Ciudaţii sunt acum mai importanți decât cei mulți, 
fiindcă acum ciudatii sunt cei mulți. 


Premiul de masă Mad Men 


De ce sunt atât de valoroase branduri ca 7-Up, Naţionwide 
Insurance, Alka-Seltzer şi Tide? 

Răspunsul este ignorat cu ușurință: mai bine de patruzeci de ani, 
reclamele TV au fost ieftine. 

Televiziunea le-a oferit specialiştilor în marketing masa. Cumperi 
destule reclame și cumperi încredere, încredere și spaţiu pe raft. 
Combinația le-a adus vânzări nu doar azi, ci și mâine. 

Vreme de trei generații, televiziunea a generat o valoare mai mare 
decât îi costa pe cei care făceau reclamă. Reclamele nu trebuiau să fie 


grozave, ba nici măcar bune. Trebuia doar ca brandurile să apară în 
foarte multe spoturi publicitare. În mod surprinzător, relativ puţini 
specialiști în marketing au înțeles asta, astfel ca numărul 
superbrandurilor nu e nici pe departe atât de mare pe cât ar fi fost 
posibil. Trebuia să ai curaj să-ți cheltuiești tot numerarul disponibil 
pe reclame TV şi puţini și-au asumat riscul ăsta. 

Rezultatul  discountului extraordinar? Unii specialişti în 
marketing au devenit dependenți de mase. Au devenit dependenți 
de ideea că ar putea creşte, profita Si obține rezultatele trimestriale 
prin crearea de bunuri medii pentru oameni medii, pe care să le 
susțină prin multă publicitate. 

După care mecanismul a încetat să mai funcționeze. Brusc, 
televiziunea s-a scindat şi, pe neașteptate, reclama n-a mai fost un 
chilipir. Maxima „Cheltuiește până la ultimul ban” n-a mai 
funcționat. 

lar asta a dus la mii de dependenţi de TV, la branduri care nu 
știau cum să se replieze, neavând niciun plan B. 

Ele sunt dependente de masă şi nu mai există masă disponibilă. 

Tom Harrison conduce grupul DAS din Omnicom, al doilea cel 
mai mare holding publicitar din lume. lată acum şi detaliul 
surprinzător: în mai puţin de cincisprezece ani, grupul lui Tom, care 
conţine toate părțile nepublicitare ale companiei, componentele de 
service şi promoţionale, a crescut de la 11% la aproape 60% 
veniturile Omnicom. 

Exact! Peste jumătate din veniturile celei de-a doua agenții 
publicitare din lume provin din activităţi care nu sunt de publicitate 
în masă. Jocurile au fost făcute! 


Pe cine vom dezamăgi? 


Poate că ședințele cele mai dificile (Si adesea cel mai puţin 
productive) pe care le au specialiștii în marketing de masă tratează 
înstrăinarea unor grupuri de consumatori sau vânzători. 

Dacă insistați să oferiţi totul pentru toți, veți eşua. Singura 
alternativă este să oferiţi ceva important unui număr redus de 
oameni. 

Şi cum faceţi asta? Dezamăgind niște indivizi normali, doar ușor 
atașați, care, la drept vorbind, pot probabil să trăiască perfect Si fără 
voi. 

Zona de schi de la Jackson Hole are de ales: să devină încă Si mai 
prietenoasă cu practicanţii sporturilor extreme, care caută pârtii 
pentru experţi, ori să-și reducă în mod deliberat nivelul de 
ansamblu, pentru a fi mai deschisă față de schiorii medii, adică față 
de grosul celor aflați în vacanţă, care s-ar putea gândi să călătorească 
până acolo. 

Probabil că vă puteți imagina deja argumentele. „Dacă nu vom 
deschide mai multe pârtii pentru începători și nu vom construi o 
cabană nouă, îi vom pierde pe clienţii aceia, care vor merge în 
Aspen!” Nu e uşor să te îndepărtezi de medie, fiindcă media 
reprezintă masa sau promisiunea masei. Şansa de a deveni 
următorul produs de succes, în stil Wonder Bread/Budweiser/ 
Chevy, e seducătoare, însă de acum nu mai e practică. Terenul e prea 
aglomerat şi nu există destule avantaje după ce ați construit un 
brand normal, un brand al căii de mijloc. 

Dacă-i deserveşti pe normali, îi vei dezamăgi pe ciudați. Şi pentru că 
lumea devine tot mai ciudată, asta e o strategie stupidă. 


Normali 


| Membri Tea Party 


Ecologiști | | 
| | Bătrâni 
Obsedaţi de SA id WA Indivizi fără impac 


Dependenţi de De 
chirurgie plastică og 2 


Până în 2010, distribuţia comportamentului se lăţise într-o asemenea măsură, încât 


ciudatii din exteriorul cadrului era mai mulți decât normalii din interior. 


Paranteza Gutenberg 


Cercetători de la University of Southern Denmark au atras atenţia 
că perioada de cinci sute de ani ai revoluţiei Gutenberg, se apropie de 
sfârşit şi chiar şi ceva aparent atât de stabil precum cartea 
comercializată în masă nu va mai exista mult timp. 

Posibilitatea a miliarde de oameni de a crea și de a-și răspândi 
propria versiune de cultură este ceva absolut nou, pe lângă care 
schimbările din ultimul deceniu vor părea triviale. 

Oportunitatea rezidă în a fi cel pe care-l caută ciudaţii. Ceea ce 
înseamnă că și tu trebuie să fii ciudat. 


Johnny Carson nu era ciudat 


În 1972, emisiunea TV The Tonight Show a fost urmărită de un 
număr dublu de telespectatori decât versiunile din 2010 ale 
emisiunilor Late Night și Leno puse la un loc. În fiecare noapte. 

Pretindem că emisiunile difuzate la TV contează pentru atragerea 
maselor. Nu e adevărat. Pentru că masele sunt mai puţine. 

Serialul The Beverly Hillbillies a fost înlocuit de Mad Men. Poţi să fii 
critic TV dacă vrei, dar specialistul de marketing din tine trebuie să 


admită că de cincisprezece ori mai mulți telespectatori l-au urmărit 
pe Jed Clampett decât îl urmăresc pe Don Draper. 

Oare oportunitatea de a captiva masele de mijloc mai există 
realmente? 


Nu ai văzut totul 


Anil Dash atrage atenţia că de acum nu mai există un canon, un 
corpus de lucrări despre care putem fi siguri că sunt cunoscute de o 
persoană inteligentă cultural. Este posibil să nu fi văzut niciodată 
Star Wars, ori să fi ascultat cu atenţie un concert live de Beethoven. 
Este perfect posibil să nu cunoaștem importanţa lui Keith 
Hernandez, Keith Moon sau Keith Olbermann. 

Înrăutăţind și mai mult situaţia, nenumăratele varietăţi, remixuri 
și continuări înseamnă că, chiar dacă voi știți o versiune a unei părți 
din canon, există o altă versiune mai bună şi mai rapidă, cu care au 
interacționat doar pasionaţii. Eu dețin peste cincizeci de versiuni ale 
piesei „He's Gone”, interpretată de trupa Grateful Dead, și abia dacă 
am trecut de suprafață. 

Explozia aceasta de opţiuni şi variante are un impact cultural 
important. Ea ne îngăduie să ne zbenguim aleatoriu, devenind tot 
mai ciudaţi la fiecare pas, căci, odată ce devenim un pic defazați, nu 
prea avem motive să evităm o defazare şi mai pronunțată. 


Câte miliarde? 


Eric Beinhocker, consultant al companiei McKinsey și profesor la 
Harvard, a calculat că doar în New York există de vânzare zece 
miliarde de obiecte. Acum cinci sute de ani erau numai două sute. 

Miliardele sunt prea mari ca să fie numărate, prea mari ca să fie 
depozitate, prea mari ca să le controlezi. 


Zece miliarde de obiecte, care ne cerșesc atenţia, care strigă să fie 
cumpărate, care abia așteaptă să fie luate acasă. Putem să fim de 
acord că aproape totul de pe lista asta nesfârșită e ciudat? 


Digitalul nu este o umbră, ci o lumină (începeţi cu 
internetul) 


Natura interconectată a internetului (peste 8% dintre locuitorii 
planetei utilizează Facebookul) a depășit explozia dot-com şi a sfârșit 
prin a influenţa tot ce e produs, vândut, distribuit și discutat. 

Cândva a fost posibil (chiar benefic) să ignorăm propaganda 
digitală. Ne concentram asupra muncii şi cui îi păsa dacă Oprah era 
pe Twitter. Acum însă e practic imposibil să interacționăm cu 
viitorul (sau cu prezentul) fără să determinăm felul în care 
interacțiunile digitale vor schimba competiţia. 

Chiar dacă ai fi un fermier nepriceput din statul Georgia, prețul 
achizițiilor tale, piața pentru bunurile pe care le produci, 
disponibilitatea forței de muncă necesare -— toate astea sunt 
manipulate digital, cu mult înainte ca tu, personal, să fi intrat în 
scenă. 

Internetul încurajează ciudățenia din două motive-cheie: 

1. Reprezintă o legătură privată şi ocazional publică între două 
persoane, în locul unei transmisiuni publice, care să fie ocazional 
privată. Poţi să fii ciudat pe cont propriu cu mult înainte să ţi se 
spună de către „cultură” (cât a mai rămas din ea) că trebuie să te 
oprești. 

2. Există un miliard de „canale” de informare, iar tu poţi să-l alegi 
pe cel dorit. Există un șir lung de canale și cel puţin unul se 
potriveşte definiției precise a ciudățeniei oricărei persoane (dacă 
nu există o potrivire, poţi să pui bazele unui canal nou). 


Drept urmare, există un ciclu care încurajează interacțiunile 
personalizate, optimizate, care-i împing pe oameni să fie indivizi de 
sine stătători, nu să se conformeze. 


Proximitatea fizică privită ca barieră în faţa ciudăţeniei 


În mod frecvent, adolescenţii se plâng că în orașul lor nu e nimic 
de făcut. N-au pe cine vedea, n-au cu cine vorbi. 

On-line există mereu ceva de făcut. 

Timp de secole, noi am fost limitați de geografie. Obiectele pe care 
puteam să le cumpărăm, bisericile la care puteam sa aderăm, limbile 
pe care puteam să le învățam, muzica pe care puteam să o ascultăm, 
alimentele pe care puteam să le consumăm - toate astea erau limitate 
de ceea ce era disponibil fizic. Puteai să fugi cu „băieţii răi”, însă 
doar dacă puteai să-i găseşti. 

În prezent, desigur, totul ne este la îndemână printr-un clic de 
mouse. 

Poţi sa urmezi o dietă raw-vegană, fără să locuiești în preajma 
unui magazin cu mâncare sănătoasă. Poţi să te alături 
zoroastrienilor, fără să locuiești în India. Poţi să susții un partid 
politic, fără să ai activişti în cartier. 

De îndata ce înlăturăm proximitatea fizică privită ca factor de 
obturare, unica barieră în calea ciudăţeniilor este alegerea. 


Suntem deja obișnuiți cu Curba lui Gauss 


Specialiștii în marketing inteligenți n-au tratat niciodată piaţa 
(orice piaţă) ca pe ceva unic. Dimpotrivă! Se ştie (datorita lui Everett 
Rogers şi altora) că piața conţine pasionaţi, obsedaţi, utilizatori 
timpurii, utilizatori întârziaţi, iar în mijloc sunt masele. 

Dacă examinăm inevitabila fragmentare Si difuziune a masei, 
merită să facem un scurt ocol pentru a vedea cum funcționează ciclul 


de viaţă al adoptării produsului. 

Îmi place să utilizez piaţa video ca pe un mod simplu de 
vizualizare a acestui ciclu de viaţă. În stânga, pe panta scurtă care 
duce spre clopotul curbei, se află utilizatorii timpurii, cei care 
vizionează toate materialele video pe un iPad. Cândva, ei au folosit 
Tivo, care acum e însă demodat. 

În centru, clopotul curbei constă din cei care utilizează un DVD 
player pe care l-au cumpărat cu 80 de dolari din Walmart. lar în 
dreapta sunt întârziaţii. Ei sunt cei care au şi acum videorecordere. 

Când apare o entitate nouă, ca Netflix on Demand, ea trece adesea 
prin curba lui Gauss. Primii utilizatori au fost video pasionații, tehno 
pasionațţii sau cei aflați în căutare de jucărioare cool. Ei şi-au anunţat 
prietenii, oamenii care sunt prea ocupați (sau așa se autoconsideră) 
ca să bage în seama chestia asta nouă. Dacă e grozavă, o vor folosi Si 
ei. 

Trebuie subliniat că ambele grupuri caută beneficii diferite. 
Pasionaţii definesc termenul „grozav” ca reprezentând ceva nou, 
interesant și demn de luat în seamă. Pe de altă parte, prietenii lor din 
centru definesc termenul „grozav” ca reprezentând ceva mai ieftin, 
mai rapid şi mai fiabil. 

Bineînţeles, întârziaţii aşteaptă până se defectează produsul pe 
care-l dețin deja, după care, fără să aleagă, încep șovăielnic să 
folosească altul un pic mai nou. 

Pe măsură ce clopotul curbei se lățeşte, pasionaţii devin şi mai 
ciudaţi. Ei nu mai vor doar chestia cea nouă, ci vor versiunea ei beta. 
Nu mai vor doar chestia cea nouă, ci vor o vor pe aceea care să fie 
atât de nouă, încât ceilalți pasionaţi nici măcar să nu fi aflat de ea. Un 
pasionat de denim poate să se specializeze — denimul nu e suficient, 
trebuie să fie denim tivit sau, mai bine, denim tivit din Japonia. 


Sunt oare unele dintre aceste microsegmente îndeajuns de mari 
pentru a se putea trăi de pe urma lor? Posibil că nu. Totuși, pe 
măsură ce piaţa devine tot mai adresabilă şi non-anonimă, eficiența 
câștigată îi compensează din plin dimensiunea redusă. În loc să 
ajungeţi la 5% din pasionațţii aflaţi în segmentul vostru, combinaţia 
de marketing de permisiune și conexiunile triburilor v-ar putea 
îngădui să ajungeţi la 20%. Piaţa poate fi mult mai specializată (şi 
astfel mai mică), dar cota voastră va fi mai mare. 


Nu produsele sunt cele care contează 


O parte atât de însemnată din marketing și din cultură se referă la 
consum, deoarece acolo sunt banii. Noi măsurăm, reglăm şi 
îmbunătăţim felul în care cumpărăm şi vindem, pentru că este firesc, 
cel puțin într-o societate în care banii sunt ceea ce măsurăm şi 
încercăm să creștem. 

Însă nu pentru consum ne aflăm aici, nu el este esența. Exact 
același sistem dinamic ce schimbă lumea marketingului schimbă și 
felul în care ne autoguvernăm, în care ne creștem familiile și ne 
îngrijim propria sănătate. Curba lui Gauss (şi extinderea ei prin 
lăţire) ne impactează ideile şi cultura, indiferent dacă achiziționăm, 
vindem sau doar, pur și simplu, trăim. 

Lecţia desprinsă de aici? Oamenii şi legăturile dintre ei 
surclasează dezideratul scalei corporatiste. 


Obiectele îndepărtate pot să pară mai normale decât sunt în 
realitate 


Când vedem în depărtare pe cineva care face jogging, creierul 
completează elementele lipsă. Nu ne imaginăm un gigant cu păr 
roșu, cu un combinezon galben-verzui şi surâsul lui Cameron Diaz. 
De la depărtarea respectivă, completăm elementele lipsă închipuind 


imaginea prototip a alergătorului, cea pe care o utilizăm întotdeauna 
când e vorba de cineva care face jogging. Orice altceva pare o risipă 
de timp şi de efort. 

Pe măsură ce ne apropiem, intervine realitatea. Alergătorul nu e 
un arhetip, ci o persoană în carne şi oase. Scundă poate, cu un singur 
picior sau șchiopătând sau îmbrăcată în haine de stradă. Examinat 
de aproape, aproape oricine e ciudat. 

Asta e cheia: examinat de aproape. Realitatea comunității digitale 
este că oamenii pot să fie acum examinaţi de aproape şi internetul ne 
îngăduie să ne concentrăm asupra tuturor, simultan. 

Întrucât nu avem nevoie de scurtătura arhetipurilor, a 
standardelor și a substitutelor, nu avem de ales decât să acceptăm 
adevărul ciudăţeniei. 

Valorile medii sunt pentru specialiştii în marketing care nu dețin destule 
informaţii ca să fie precişi. 


Forţele în favoarea normalilor 


e Media de mari dimensiuni 

e Producătorii 

e Francizele 

e Furnizorii mari de servicii 

e Multe religii organizate 

e Politicienii 

e Instituţiile care aplică legea 

e Companiile de expediţie 

Există nenumărate excepţii, în primul rând printre excentricii care 

au ales să-i deservească pe ciudaţi. Realitatea este că multe companii 
care caută să-şi domine piața ar prefera ca noi să urmăm pur şi 
simplu planul impus maselor. 


Compania Apple e fericită când toată lumea (toată lumea!) vrea să 
cumpere noul model de iPod. Administraţia pentru securitatea 
transporturilor e fericită când toată lumea (toată lumea!) vrea Si îi 
urmează instrucțiunile. Serviciul de taxe şi impozite ar prefera ca 
toate declaraţiile voastre fiscale să se încadreze în formularul 
1040EZ, iar procesarea lor să dureze doar câteva minute. Și puteți să 
puneţi pariu că marii plătitori de publicitate pe piața de masă și 
rețelele TV ar fi încântate dacă toți telespectatorii ar urmări aceeași 
emisiune în același timp. 

Am început să folosesc cuvântul „fabrică” pentru a defini orice 
efort organizațional care se clădește în jurul unor interacțiuni 
repetate și al maselor. Dacă aveţi nevoie de o hartă şi de un manual, 
asta se datorează probabil faptului că puneţi la cale o afacere sau o 
campanie care se fundamentează pe o astfel de fabrică. Dacă 
excepţiile reprezintă o problemă, asta se datorează probabil faptului 
că faceți muncă de fabrică. Şi, cel mai clar, dacă vreţi să angajați 
ieftin, să găsiți muncitori ieftini și ascultători, înseamnă că probabil 
conduceţi o fabrică. 

Fabricile au rolul lor. Ele generează lucruri precum o şedere de 
calitate într-unul dintre hotelurile Holiday Inn, o cursă aeriană care 
aterizează la timp sau un DVD player care costă 30 de dolari Si 
funcţionează de fiecare dată. 

Însă fabricilor nu le plac ciudaţii. Problema este aşadar să 
înțelegeți de partea cui vă aflați. 


Trei (noi) forțe în favoarea ciudaţilor 


e Explozia de bogăție materială 
e Explozia de opţiuni media 
e Explozia de opţiuni în materie de cumpărături 


Asta e tot. Dar e suficient. 

Am ajuns să fim atât de captivaţi de media, încât uităm cât de 
mult ni s-a insinuat ea în existența de zi cu zi. 

Internetul ia impactul media și-l amplifică. (Internetul este primul 
mediu care nu numai că ne trage de mânecă, dar ne şi facilitează 
posibilitatea de a reacționa.) 

Folosim internetul la serviciu, îl purtăm în buzunar, îl verificăm în 
timpul meciurilor de fotbal. Interacționăm non-stop cu toate formele 
de media - doar că nu cu acele forme la care au sperat cei din mass- 
media. 

Apoi ajungem la Google si la redefinirea shoppingului. În trecut 
nu era posibil (şi cu atât mai puţin simplu) să cumperi lenjerii din 
latex, să angajezi redactori care să lucreze în sistem freelance sau să 
găseşti un magazin de vinuri pe aceeași stradă cu clientul tău din 
Florida. N-avea rost să compari prețurile pentru tipărirea de cărți de 
vizită — pur Si simplu, nu merita să-ţi pierzi timpul. 

Acum putem să găsim orice. Și dacă putem să găsim ce căutăm, 
putem să cumpărăm acel ceva, să ne rugăm lui, să interacționăm cu 
el, să îl contrazicem, să îl împărtăşim cu alţii și să avem o relație cu 
el. Indiferent ce înseamnă el. 

Mai bine: putem să facem noi înşine acel ceva. Putem să ne creăm 
propriile cărți, albume foto și software-uri. Putem să concepem în 
detaliu un obiect 3D şi să-l scoatem la imprimata de acasă sau putem 
să expediem schițele unei fabrici, care să-l producă pentru noi. 

Forțele normalului nu au habar cum să învingă această 
conştientizare a propriei identități, acest sanctuar al ciudățeniei 
noastre. Ele vor încerca, totuși e greu de crezut că vor ajunge să 
reprezinte o tabără pe care să merite să pariezi. 


Două hoteluri 


Prietenul meu Chip a lansat un lanţ de hoteluri în zona San 
Francisco. A început acum douăzeci și cinci de ani şi fiecare hotel a 
fost personal şi autentic — şi diferit. Puteai să intri într-un hotel şi să 
exclami: „Uau, ăsta sunt eu, locul ăsta mă descrie pe mine!” Sau: „Ce 
naiba e asta?” 

Detaliile erau potrivite. Phoenixul se afla în zona rău famată a 
oraşului San Francisco şi nu era nici măcar un hotel, ci un motel, cu o 
piscină pictată manual și petreceri toată noaptea. Era locul preferat al 
Lindei Ronstadt; când era în turneu și ajungea în oraș, închiria tot 
motelul pentru trupa ei. 

Pe măsură ce curentul boutique-hotelurilor mici, elegante şi 
luxoase s-a metamorfozat și a crescut, unii dintre hotelierii care se 
adresau pieţei de masă (precum cei din lanțul Hyatt) au decis: 
„Astea sunt hoteluri ieftine, cu preţuri relativ mari. la să mai 
eliminăm din ele şi să înhățăm o parte nouă din piața de masă.” La 
urma urmelor, puteau să renunţe la cadă, la oglinda pentru bărbierit, 
la biroul scump, la spălătoria internă. 

Scriu cuvintele astea la un birou aflat în camera pe care am 
închiriat-o în hotelul Andaz, din Los Angeles, care reprezintă 
tentativa lanţului Hyatt de a se adresa ciudaţilor. Atât doar că locul 
nu e ciudat, cel puţin nu pentru mine. Nu e tocmai în regulă. 

Albumul Beatles, înrămat și etalat pe perete, e puțin cam prea 
predictibil. Guma de șters micuță, pe care scrie „Vai!”. Pachetul de 
hârtie de scris prea inteligent, care a fost conceput de un comitet, nu 
de o persoană căreia îi pasă. Totul e opera unui specialist în 
marketing de masă, care încearcă să satisfacă minoritatea cool, în loc 
să fie opera unui minoritar cool, care să se adreseze celor din tribul 
lui. De-asta relația nu funcţionează. 

Nu funcționează pentru că, deși au rezolvat chestiunile de 
suprafață, uşoare şi necostisitoare, ei au eșuat în munca grea de a fi 


ciudati şi de a îmbrăţişa ciudățenia. A rezultat un soi de „ciudățenie 
pentru mase”, nu opera unei ființe umane adevărate, cu interese 
proprii. Aici nu există riscuri. Nu există nici umanitate. Până și cei 
care scriu la biroul ăsta urmează un scenariu, pretinzând că sunt 
ciudați; ei nu fac parte dintre noi, cei cu adevărat bizari, excentricii 
sofisticați pe care încearcă să-i atragă hotelul. 

Paradoxul este că masele la care ţinteşte Hyatt, cele care ar prefera 
ciudățenia falsă în locul ciudăţeniei autentice, nu vor locui nici ele 
aici, nu vor vorbi despre locul ăsta şi nu-l vor căuta. Nu, ele preferă 
normalul autentic, nu normalul fals. 

Deşi alegerea şi autodeterminarea continuă să triumfe, nu poţi să 
profiți de ele pretinzând că nu ești un specialist în marketing de masă. 
De fapt, trebuie să încetezi să mai fii un specialist în marketing, de 
masă. 


Harry Potter și masele nedumerite 


Filmele cu Harry Potter încep să ruleze întotdeauna de pe poziția 
1, a celui mai popular film din Statele Unite. Și mulți oameni merg să 
le vadă exact din motivul ăsta. Ele aparţin tribului de masă, aparțin 
„tuturor”. 

În adâncul sufletului, multora dintre noi le place să facă orice fac 
alții. 

De aceea funcționează industria modei. De aceea există melodii 
pop. De aceea toate companiile din Fortune 500 folosesc politici de 
resurse umane similare. Te simţi bine făcând parte din turmă. 

Cu excepţia... 

Cu excepţia cazurilor când nu te simţi bine. Cu excepţia cazurilor 
când am prefera să vedem un film non-american, să mâncăm pește 
crud, să instituim un sistem ROWE („mediu de lucru orientat doar 
spre rezultate”) la birou. 


De aici şi conflictul. 

De multă vreme, specialiștii în marketingul de masă au deţinut 
atuurile. De exemplu, marile studiouri cinematografice controlau 
sălile de cinema Si un film de succes putea să ruleze trei luni. 
Deoarece nu existau complexurile de tip multiplex şi magazine 
pentru închirieri video ca Blockbuster, vedeai ce se proiecta sau nu 
vedeai nimic. 

Mitul pieţei de masă se năruie. Drept urmare, căutăm rarul 
produs de succes global cu un soi de nostalgie. Urmărim Super 
Bowl, nu atât pentru meciurile în sine, cât pentru a ne reaminti cum 
era când tot ce făceam noi era tot ce făceau și ceilalți. 

E adevărat că vrem să fim parte dintr-un trib. Nu e însă adevărat 
că acela trebuie să fie supertribul, unicul trib de masă, centrul curbei 
lui Gauss. De fapt, ceea ce ne dorim cu adevărat e propriul nostru 
cerc mic de oameni asemenea nouă. 


Mobilitatea e pe atât de ciudată pe cât devine media 


Mass-media însemna trei posturi de televiziune. Există 
probabilitatea reală să captezi toţi telespectatorii. 

Televiziunea prin cablu a divizat totul în douăzeci, treizeci sau 
patruzeci de „silozuri”. 

Internetul a făcut un pas mai departe. Acum există un miliard de 
site-uri web, alături de interacţiunile asincrone de felul mesajelor e- 
mail. 

Însă mobilitatea este cea mai ciudată dintre toate. Asta pentru că, 
la „silozul” meu (doar al meu), adaug timpul (vreau ori acum, ori 
niciodată) și locul (vreau ori aici, ori deloc). Acceptarea rapidă a 
dispozitivelor mobile este dovada suplimentară că oamenii vor să se 
conecteze cu tribul lor (cu prietenii lor de pe Facebook, cu cercul lor 
Foursquare, cu amicii cu care schimbă frecvent SMS-uri) într-o 


măsură mult mai mare decât vor să interacționeze cu lumea medie 
(normală). Recompensări mobile, aici și acum, gândire îndreptată 
exclusiv către mine, care reprezintă o anatemă pentru specialistul în 
marketing, care se bazează pe fabrică şi caută masele. 


Întrucât fiecare piaţă este acum o piață formată dintr-un singur 
client şi o piaţă a momentului imediat, specialistul în 
marketing nu are alternativă, nu poate decât să renunțe la toate 
trucurile pe care le-a folosit ca să atragă masele. 


Dacă stau la colțul dintre străzile Houston și Greene, la ora 15, 
ceea ce îmi doresc exact acolo şi exact în momentul acela e singurul 
tip de media pe care sunt dispus să-l consum. Nu vreau să aud 
despre oferta specială de la Gap sau despre o modalitate de a reduce 
cheltuielile cu compensațţiile angajaților companiei mele. Nu, eu 
vreau doar să ştiu unde pot să găsesc un sorbet de ciocolată în 
următoarele trei minute. 

Puteţi fie să respingeți ideea aceea ca fiind prea ciudată, fie să 
mergeţi pe mâna mea (şi a unui miliard de alți ciudaţi ca mine, care 
nu sunt tocmai chiar ca mine). Alegerea vă aparţine. 


Jenss și cele trei costume 


La vârsta de treisprezece ani am avut nevoie de un costum. Eram 
supraponderal şi scund pentru vârsta mea. 

Unicul loc din Buffalo de unde puteai să cumperi un costum de 
haine era magazinul Jenss. Să fiu sincer, nu mai ţin minte din ce alt 
loc mai puteau să cumpere cei din Buffalo haine, pentru birou sau 
pentru petreceri; din câte știu, aveai de ales între Jenss sau nimic. 

„Avem trei costume pe măsura ta”, mi s-a spus mie și mamei, care 
mă însoțea. 


Costumul urât, costumul mai urât și costumul care nu-mi venea. 

„Momentan, pur şi simplu ei nu fac costume pe măsura sau în 
stilul tău.” 

Habar nu aveam cine erau „ei”. Ştiam că nu aveam în oraș 
magazine Brooks Brothers, Men's Wearhouse, Syms sau Macy's pe 
care să le vizitez. Trei costume, iar ei nu erau interesaţi să croiască 
unul pe care să-l port cu plăcere. 

Motivul era logic, chiar dacă nu-mi convenea: era firesc ca ei să se 
adreseze centrului pieţei. Era prea riscant şi prea costisitor pentru ei 
să creeze costume pentru puști scunzi şi obezi. De ce să se 
obosească? Nu erau multe alte firme care să concureze între ele ca să- 
mi atragă atenţia. 

Deși amintirea asta e încă proaspătă în mintea mea, azi ea e 
rizibilă. În orice oraş cu un mall (sau cu o conexiune la internet), 
numărul de opţiuni se apropie de infinit. Există costume cu vestă din 
poliester, ce par desprinse dintr-un film Superfly, există costume 
croite manual în Mexic, făcute pe comandă, la prețul de 350 de 
dolari, dar există și din cele mai ieftine, produse în Thailanda. 

Dacă nu ai decât un picior, poţi să cumperi un singur pantof de la 
Nordstrom, on-line. Compania se va ocupa de găsirea unui cămin și 
pentru cealaltă jumătate a perechii. 

O explozie de bunuri, o explozie de comercianţi și o bătălie 
brutală pentru cota de piaţă i-au determinat pe „ei” să regândească 
aspectul pieţei. Au înțeles că masa, centrul curbei lui Gauss, este 
excelentă dacă poți să ajungi la ea, totuși puţinii clienţi rămași în 
centru nu sunt suficienți. Proporția clienţilor cool e prea mică. 


TGI Fridays sosesc în Union Square (lupta dintre mase Si 
ciudați) 


Union Square din New York este locul unde banii se întâlnesc cu 
ciudaţii. Aici se află cea mai mare piaţă ecologică din New York, cel 
mai popular restaurant, conform ratingurilor Zagat, şi o serie în 
permanentă schimbare de galerii de artă. Tot aici a funcționat şi Zen 
Palate, un mic lanţ de restaurante chinezești vegane. 

Chiria a crescut prea mult, Zen Palate n-a putut să facă față și a 
fost înlocuit de un avatar de lanţ, TGI Fridays. 

Aparent, ciudățenia nu e suficientă. Nu de data asta. 

Criza proprietăților imobiliare susţine normalitatea. Într-o 
confruntare dintre cineva care luptă pentru indivizii cool şi cineva 
care culege resturile maselor aflate în centru, cel de-al doilea va 
câștiga dacă există spațiu doar pentru unul. 

Schimbarea: proprietățile imobiliare contează mai puţin. Criza 
contează mai puțin. Alegerile contează mai mult. 

În lumea de dincolo de universul imobiliar există spaţiu pentru 
mai mult decât doar unul. 

Centrul se scindează și apoi se rescindează. Nimeni nu are masa 
pe care vrea s-o aibă, iar, în lumea nesfârșitelor opțiuni, asta 
înseamnă că vor prospera cei îndeajuns de curajoși încât să caute 
ciudăţenia. 


Fluxul şi refluxul ciudăţeniei și normalității 


Normalul duce la normalitate. Pe măsură ce regimurile de 
guvernare totalitare, brandurile sau chiar organizaţiile din societate 
încep să capete putere, ele cer mai multă supunere. Cei care fac parte 
din tribul normalilor înțeleg că puterea lor va crește dacă îi pot sili şi 
pe alţii să se supună. 

Pe măsură ce populaţia devine mai supusă, cei de la conducere 
câștigă putere. Fabricile descoperă că pot să obţină mai multă 
productivitate de la muncitorii care fac ce li se spune, iar specialiștii 


în marketing se bucură de beneficiile capacităţii de a prezice 
răspunsul maselor. 

Așadar cei puternici cheltuiesc bani, media şi autoritate pentru a- 
și asigura obediența maselor, până când obedienta se apropie de 
valoarea ei maximă. 

Apoi se întâmplă ceva interesant - grupuri mici de oameni 
descoperă că pot să câștige putere și să-şi mărească satisfacția fiind 
ciudati. De aceea ei se desprind. Mâzgălesc graffiti cu spray-urile pe 
ziduri, demarează propriile lor proiecte sau vorbesc mai răspicat. 

Iar ciudăţenia duce la ciudăţenie. 

Ciudaţii ne oferă tuturor un exemplu. Ei ridică ștacheta; prin 
acţiunile lor ne arată că, de fapt, suntem programaţi să creăm noul, 
nu să ne supunem cuiva aflat la o mie de kilometri depărtare. 

Acolo ne găsim noi, priviţi ca o cultură, în clipa de față — în partea 
ascendentă a curbei lui Gauss. Fără doar şi poate, pe drum vor exista 
hopuri. Va avea loc un șoc, un incident, o revoluţie şi, pentru 
moment, vom redeveni oite. Dar nu pot decât să sper că asta nu va 
dura. 


TV versus Boing Boing 


Televiziunea care se adresează pieței de masă are o problemă 
imobiliară. Există doar câteva posturi, aşa că, precum proprietarul 
din Union Square care a vândut unui lanţ, rețeaua TV vinde masei, 
de fiecare dată. 

Până Si televiziunea prin cablu cere „silozuri” uriaşe. Food 
Channel este fericit să difuzeze doar emisiuni despre mâncare, dar 
munceşte din greu pentru a se adresa maselor de telespectatori, nu 
celor aflați în minoritate. Mai mult decât orice, ei caută confortul, 
oferind ceva care a existat probabil ieri şi va exista şi mâine, pentru 
că nu vor să piardă fragilul control pe care-l au asupra acelor 


telespectatori (Si agenţii publicitare) pe care i-au ametit creându-le 
un sentiment de securitate. 

Există un motiv pentru care ESPN pare întotdeauna la fel. Sportul 
se poate schimba, oamenii se pot schimba, dar, când urmăreşti 
postul ăsta, retrăiești aceleași senzaţii la infinit. 

De asta americanii urmăresc treizeci Si patru de ore de televiziune 
pe săptămână. Noi liniștim prin mase. 

Vizitaţi orice hotel de expaţi din orice loc îndepărtat. Va avea 
desigur un bar, iar în spatele lui veți vedea un televizor. Există şanse 
foarte mari ca el să fie deschis pe postul ESPN și ca zeci de oameni 
să-l urmărească atenţi. Așa arată pentru mulți dorul de casă - e 
confortul de a vedea personaje familiare, practicând un sport 
familiar. 

Boingboing.net, un site web înființat de Mark Frauenfelder, 
foloseşte o altă abordare. Dacă există ceva ciudat, ei îl vor pe site-ul 
lor. Dacă există ceva diferit, e bine. Dacă există ceva nou, e bine. 
Dacă există riscul să eșueze, e bine. 

Zece minute petrecute pe Boing Boing îmi reamintesc că lumea 
este în schimbare, se mișcă și devine mai ciudată. Mă incită. Zece 
minute petrecute pe ESPN mă adorm. 

Unul se adresează creatorilor, iar celălalt se adresează celor care 
caută siguranţă (şi nostalgie), cel puţin pentru moment. 

(Ceva demn de notat: cu ani în urmă, ESPN era considerat 
excentric și bizar, în niciun caz un post TV în care să-ți investești 
dolarii pentru publicitate. Centrul continuă să se topească.) 


Masa și domnia unei educatii normale 


Văzut din depărtare, totul pare cam la fel. Dacă trebuie să educi 
anual patru milioane de elevi, nu ai realmente de ales decât să-i vezi 


de la distanţă. Priviţi de aproape ei sunt prea aproape ca să-i vezi pe 
toţi. 

E de înțeles că administratorii școlari, autorii de manuale, 
consiliile de administraţie și tot restul complexului educațional- 
industrial sunt uşor copleșiți. Ei abordează situația optând pentru 
normal şi retrăgând-se foarte mult, ca să-i poată vedea pe toți elevii 
pe care trebuie să-i deservească. 

Normal înseamnă majoreta drăguță cu note bune Si destule 
activități extraşcolare ca să pară echilibrată. Normal înseamnă 
fotbalistul popular, care definește cine face parte din grupul Cool şi 
care participă la cursuri destul de frecvent ca să nu dea un exemplu 
prost (dar care pufnește la ideea de a renunţa la timpul petrecut cu 
prietenii lui ca să obțină note mai mari). Normal înseamnă puştiul 
normal, care face ce i se spune, învaţă din greu și-și ia studiile în 
serios (puștiul ăsta e o ficțiune). 

Noi îi comparăm pe ceilalți puști cu cei normali. Le spunem că, cu 
cât se vor apropia mai mult de idealul normal, cu atât mai puţină 
presiune vom pune asupra lor pentru a se conforma. Ne organizăm 
profesorii, lecţiile și sistemele în jurul acestui normal. Sigur că da, 
facem rabaturi pentru cei cu adevărat inteligenţi (cei anormal de 
inteligenţi, care urmează clase speciale, care sunt ovaţionaţi la 
absolvire și primesc invitații de înscriere la MIT) și pentru cei cu 
dizabilităţi (care sunt ignorați sau urmăriţi ori care uneori, în timp ce 
ne autofelicităm pentru asta, sunt introduși în curentul principal al 
societăţii). 

Sistemul normal de educaţie are nevoie de exact doisprezece ani 
pentru ca un elev normal să absolve şcoala publică. Educaţia 
normală este clădită în jurul unei programe standard, în care trebuie 
să se încadreze toți. Dacă înaintezi prea mult, ne stresezi pe toți — 


termină, puștiule! Dacă rămâi prea în urmă, te neglijăm, te 
reprocesăm, îţi oferim o altă şansă de a continua în același program. 

Văzuţi din depărtare, aceste patru milioane de oameni sunt de 
fapt, în mare parte, normali. În mod cert, mai bine de jumătate dintre 
ei sunt îndeajuns de aproape de centrul pe care l-am definit pentru 
ca noi să-i putem deservi mulțumiți, să-i răsplătim și să-i deplasăm 
prin sistem fără a fi. Foarte atenţi cine sunt ei sau de ce au nevoie. În 
felul ăsta, personalul este eliberat pentru a-i trata pe excentrici, pe cei 
care bagă bețe în roțile eficienţei noastre. 

Pustiul lent, puştiul rapid, fata care vrea să facă parte din echipa 
de fotbal - toți aceștia sunt excepţiile, excentricii, ciudățeniile care 
trebuie eliminate. 

Corporaţiile care au nevoie de angajaţi încearcă să-i găsească pe 
cei normali. E mai uşor așa. E mai uşor să angajezi și să instruieşti 
oameni noi, care au avut rareori probleme de adaptare, nicio 
problemă în a urma instrucțiuni Si nicio problemă în a executa 
ordine. 

Îi încurajăm pe copii, pe părinţi, pe profesori şi pe antrenori să ne 
ajute să impunem cu forța normalul acesta de mijloc. Bătăuşii cu aere 
de superioritate — cei care-i persecută pe excentrici, pe puștii 
homosexuali, pe visători, pe pasionaţii de matematică, pe artiştii 
plastici - nu fac decât să se comporte copilărește. Relaxaţi-vă! 
Antrenorii care-i ţin pe bancă pe elevii care au mai mult entuziasm 
decât talent sportiv — străduiește-te mai tare, puştiule! Profesorii care 
capătă clase cu atât de mulţi elevi, încât nu pot să se concentreze 
decât asupra elevilor mediocri, evitându-i sau abandonându-i pe cei 
care nu pricep îndeajuns de repede. 

Reforma educaţiei tinde să se concentreze așadar asupra ridicării 
ștachetei pentru cei din mijloc. La urma urmelor, mijlocul este 


motivul pentru care am început școala: ca să ne populăm cultura cu 
normali. 

Establishmentul vede din depărtare acest grup, acest smârc uriaș 
de omenire care pare că necesită o asanare. Spunem că trebuie să 
renunțăm la şcolile care nu pot scoate destui elevi obedienţi. Spunem 
că trebuie să-i testăm mai riguros pe elevi, să aflăm care dintre ei n- 
au acceptat sau n-au internalizat învăţătura oferită, pentru ca astfel 
să rafinăm centrul, asigurându-ne că, aşa cum ni s-a promis, 
normalii nu ne vor crea surprize. 

Astfel,  fabrica-pentru-producerea-de-normali lucrează peste 
program ca să-i igienizeze, să-i integreze și să-i disciplineze pe copiii 
noştri întru normalitate. 


Văzută de aproape, normalitatea dispare 


Marii specialişti în educaţie au descoperit însă că nu există o 
aglomerare de normal. Nu există un centru al curbei, nu există un 
grup de elevi care să nu aibă nici probleme, nici talente, nici griji. În 
realitate, există milioane de „silozuri”, milioane de indivizi Si de 
grupuri mici care învaţă diferit, gândesc diferit Si visează diferit. 

Ce vom face cu patru milioane de copii ciudaţi? Anual! 

Când un puști de şase, șapte sau opt ani este dotat pentru 
gândirea vizuală, de ce să-l reprimăm şi să-l silim să facă fracții 
aritmetice? 

Când un adolescent nu vrea decât să organizeze şi să rezolve 
probleme interesante, de ce să-l obligăm să înveţe pentru examenul 
de treaptă? 

Când standardul unei şcoli este definit ca mediocru, de ce să nu-l 
lăudăm şi să nu-l ajutăm pe elevul care vrea să iasă din standard şi 
să facă lucruri eroice? 


Problemele cu care se confruntă sistemul educaţional nu sunt 
cauzate de bani, ci de distanța noastră faţă de ele. Deconectarea este 
cauzată de dorinţa noastră ferventă pentru o revenire la normal, un 
normal pe care nu l-am avut, de fapt, niciodată. 

De ce suntem miraţi că într-o lume plină de schimbări, abordarea 
asta statică, bazată pe trecut, nu prea dă rezultate? 


În afara standardului: o soluţie simplă pentru sistemul 
educaţional 


O abordare diferită a educaţiei e aproape imposibil de 
conceptualizat şi aparent imposibil de transpus în realitate. 

Alternativa simplă la sistemul nostru deteriorat de educaţie este 
să  îmbrățișăm  ciudăţeniile. Să abandonăm normalitatea. Să 
recunoaştem că fabricile noastre n-au nevoie de atâtea rotițe, de 
atâția muncitori obedienţi, de atâţia oameni doritori să lucreze ieftin. 

E simplu, dar nu e ușor. 

Nu e uşor, fiindcă tot ce e ciudat nu e simplu de înţeles. Nu putem 
să producem elevi în masă, când trebuie să lucrăm cu ei individual 
sau în grupuri restrânse, cu gândire similară. Nu putem să-i facem 
pe copii obedienţi, dându-le teste, deci nici sistemul educaţional nu 
poate fi abordat cu o mentalitate de fabrică. 

Nu, nu e deloc ușor. 

Când ne gândim pe cine plătim cu cei mai mulți bani, pe cine 
vrem să angajăm, pe cine aplaudăm, urmăm şi emulăm, adulții 
respectivi sunt excentricii, ciudaţii. Oare ei au ajuns acolo fiind elevi 
normali în școală, pentru ca, după aceea, ca prin farmec, să se 
transforme în Yo-Yo Ma sau Richard Branson? În niciun caz. 

Poveştile multor excentrici sunt remarcabil de familiare. Nu le-a 
plăcut conformismul școlii. S-au luptat. Au suferit. Au supraviețuit. 
Iar acum sunt venerati. 


Ce s-ar întâmpla dacă şcolile noastre (Si cei care le conduc şi le 
finanţează) ar renunţa să mai ia în considerare masele şi ar începe să 
caute ciudățenia? Ce s-ar întâmpla dacă ele ar recunoaște că mai 
multă supunere nu înseamnă o şcoală mai bună, ci doar una mai 
ușor de condus? 

Soluţia propusă de mine este simplă. Nu irosiți timp Si bani 
împingându-i pe copii în direcţii în care nu vor să meargă. În loc de 
asta, descoperiți ciudățeniile în care excelează şi încurajați-i să le 
cultive. Apoi dați-vă deoparte. 


Ciudăţenia și fericirea 


Ce anume se asortează cel mai bine cu fericirea? Bogăția? Semnul 
zodiacal în care te-ai născut? Frumusețea? 

De fapt, Ronald Inglehart și alți cercetători consideră că, la nivelul 
întregii lumi, capacitatea de a fi ciudat, libertatea de a alege și 
abilitatea de a te face auzit sunt factorii care se armonizează cel mai 
bine cu fericirea. Indiferent de venituri, de rasă ori de geografie, 
oamenii devin fericiți când îi lăsăm să aleagă dintre lucrurile 
importante pentru ei. Mai multe tipuri de jeanşi nu-i fac, desigur, 
mai fericiți, în schimb sunt mai fericiți dacă pot să trăiască unde vor, 
să spună ce simt, să-și exprime dorințele și să aleagă o anume cale. 


Ciudăţenia e peste tot 


Uneori uităm să ne sinchisim. Uneori nu știm s-o vedem. 
Dar ea e acolo și în fiecare zi capătă din ce în ce mai multă forță. 


Sunt atât de mulți 


Când priviţi orice formă de media, când vizitaţi un oraş sau citiți 
ziarul, se pare că numărul „celorlalți” e mult mai mare decât în 


trecut. 

Instinctul nostru de a reveni la normal (amintirile noastre dragi 
despre un normal care n-a existat niciodată) este un răspuns natural 
la spirala tot mai largă a ciudaţilor care ne înconjoară. Mitul 
uniformității pe care specialiştii în marketing, ni l-au vândut acum o 
generație păleşte. Această destrămare a marginilor sporește dorința 
triburilor de a sistematiza, de a-și reaminti ce înseamnă să fii normal, 
de a nu vedea periferiile, dar de a simţi că poate toți sunt normali, cel 
puţin pentru o vreme. 

Unii se simt mai confortabil crezând că nu există margini, că peste 
tot e exact ca acolo unde se află ei. Ei sunt normali, toţi sunt normali, 
iar ignoranţa lor înseamnă beatitudine. Dacă toți ar putea fi pur şi 
simplu normali (ca ei), atunci ei ar fi mai fericiți. 

Sentimentul ăsta e exact opusul celui simțit de oamenii care 
participă la congresul rebusiștilor, la turneul de rodeo profesionist al 
femeilor sau la evenimentele interactive de tip Maker Faire. Aici e 
vorba despre excentrici, despre cei care anterior au fost singuri, dar 
care acum se adună laolaltă ca să-și consolideze mişcarea emergentă. 
Ei sunt perfect conștienți de faptul că lumea lor nu se extinde la 
nesfârșit; de fapt, s-ar putea să nu depășească prelata cortului în care 
stau în clipa asta. 

În ambele cazuri însă este exercitată puterea tribală. Ciudăţenia 
face parte din natura omului, dar şi solitudinea e tot omenească. 
Conflictul dintre conformare şi ieșire în evidenţă se regăsește în chiar 
miezul fiinţei noastre. 

Triburile sunt alimentate de dorința noastră permanentă de a 
evita solitudinea. Ciudăţenia (care în trecut era o scurtătură spre 
solitudine) e acum alimentată de aceleași triburi care luptau 
împotriva ei. 


Şi ciudații au o obligaţie 


Dacă specialiştii în marketing se vor adresa marginalilor, atunci 
aceștia din urmă trebuie să se implice, să cheltuiască bani și să fie 
vocali. Da, vor trebui să se comporte mai puţin ciudat și să se 
organizeze în triburi dornice să intre în contact cu lumea exterioară. 

Dacă vreţi ca pe Broadway să se joace piese noi și interesante, 
trebuie să cumpăraţi bilet când ele sosesc, chiar dacă piesa 
următoare nu e în genul popular Si nu a câştigat premiul Tony. Dacă 
vreți ca specialiştii în marketing să facă exact ce vreţi, trebuie să le 
spuneți ce vreți. lar apoi țineți-vă promisiunea şi cumpăraţi acel ceva 
pe care ei îl produc. 

Motivul pentru care muzica clasică se află în pericol e foarte 
simplu. Cei care afirmă că o iubesc au încetat să mai cumpere bilete 
și discuri. Nu ne-a mai rămas nimic, decât „greatest hit”-urile lui 
Beethoven, fiindcă oamenii care ar trebui să iasă la lumină, ca 
reprezentanţi ai marginalilor, preferă să se lamenteze şi să nu facă 
asta. 

La cealaltă extremitate a spectrului cultural există o succesiune 
interminabilă de noi dispozitive tehnice, fiindcă ele sunt cumpărate 
de tehno pasionați. Dacă vă organizaţi şi augmentaţi tribul, 
specialiştii în marketing, vor sesiza. 

Consumatorii dețin mai multă putere decât oricând în trecut. Ar fi 
păcat s-o folosim doar ca să primim un Burger King Whopper 
pentru câțiva bănuţi mai puţin. 


Moralitatea ciudăţeniei 


Moralitatea e un subiect delicat, pe care poate că ați fi surprinşi să- 
| găsiți tratat într-o carte despre marketing şi despre felul în care se 
schimbă societatea. 

În general, oamenii sunt de acord în privința principiilor de bază 
ale moralității (să nu ucizi, să nu furi, să nu-ți loveşti fratele mai mic 


chiar dacă părinţii nu se uită), dar există multe alte zone în care nu 
prea există consens. 

De unde au apărut restul regulilor? Suntem cu toții de acord cu 
răspunsurile la aceste întrebări? 

E imoral să schimbi dobânda la un împrumut? Să citeşti o anume 
carte? Să mănânci un anume tip de pește sau de carne? E imoral să te 
căsătorești cu cineva dintr-o anume castă sau etnie? 

În cărțile de până acum am scris despre puterea triburilor de a ne 
influenţa viața. Triburile sunt grupuri de oameni uniţi în jurul unei 
idei, al unei comunități şi al unei misiuni. Triburile au nevoie de 
conducători, iar cei care le conduc devin adesea dependenţi de 
puterea care le însoțește postura. 

O cale de a întări și de a menţine unit un trib este să ceri de la el 
conformitate. Dacă toți oamenii ar purta aceeași căciulă, ar vorbi 
aceeași limbă sau ar apela la aceleași ritualuri, tribul ar câştiga 
putere. 

Solidaritatea sindicală nu e doar o lozincă, ci reprezintă de fapt 
cea mai eficientă tactică pentru muncitorii care se confruntă cu un șef 
puternic, care conduce unica fabrică din oraş. 

În multe cazuri, noi fortim obţinerea submisiunii impunând 
tribului o religie. O religie înţeleasă ca o suită de reguli, promisiuni 
și beneficii, o religie ca artefact cultural. De exemplu, veganii au o 
religie, iar o dogmă esenţială a religiei lor este să nu mănânci pește. 
Dacă mănânci pește, faci ceva rău Si ai violat încrederea celorlalți 
membrii ai tribului. 

Intersecţiile dintre putere, triburi și supunere devin brusc foarte 
interesante. Dacă un conducător emergent creează o schismă și 
pleacă apoi în fruntea unui grup desprins din cel iniţial, puterea lui 
asupra grupului respectiv este amplificată. Dacă eu vă pot spune că 


un alt grup greșește — nu doar că e diferit, ci că greseste —, atunci îmi 
sporesc puterea asupra voastră. 

Oamenii au o nevoie nativă de a face ceea ce e corect. Civilizaţia 
noastră a avut succes pentru că suntem astfel construiți încât să fim 
deschişi la moralitate, încât să evităm să ne pierdem sentimentele, să 
devenim niște entități egoiste. Specialiștii în marketing și liderii 
profită frecvent de această deschidere ca să creeze standarde noi, pe 
care le simțim ca pe niște imperative morale. 

Cu alte cuvinte, considerăm că e moral să ne supunem. 

Sau, cel puţin, aşa ni se pare. 

De câte ori în societate apare o ciudăţenie importantă, apărătorii 
statu-quoului îi deplâng cu vehemenţă imoralitatea. Eliberarea 
sclavilor a fost deplânsă ca imorală. Același lucru s-a întâmplat cu 
sufragiul femeilor, apoi cu mișcarea femeilor pentru dreptul de a 
munci în afara propriilor locuințe. După generații, cei mai mulți 
dintre noi am ajuns la concluzia că opusul a ceea ce se susținea 
anterior e, de fapt, corect, cel puţin pe aceste subiecte, şi că noua 
normalitate (ciudăţenia) este și noua moralitate. 

Când cei aflați la putere le spun altora ce să facă în privința 
hobby-urilor, muncii, pasiunilor şi vieților lor, ne confruntăm cu 
riscul de a consolida statu-quoul, pretinzând că vorbim despre 
moralitate, când, de fapt, folosim ca factor de motivare teama sau 
lăcomia corporatistă. 

De aici rezultă şi problema cu care dau piept în prezent atât de 
multe religii organizate. Când religia încetează să mai aibă legătură 
cu credința, cu speranţa, cu legătura dintre oameni, cu iubirea şi cu 
schimbare pozitivă şi începe să se concentreze pe obedienta 
membrilor, această îmbrăţișare organizațională a statu-quoului se 
ciocnește direct de curentul ciudățeniei. Să foloseşti cartea moralității 
ca să construieşti un trib e o metodă greșită. 


Ciuditenia nu e imorală. 
Schisma 


Modul cel mai simplu ca să tulburi apele în interiorul unei 
comunităţi este să divizezi tribul. 

Modernismul, clasicismul, realismul, impresionismul - scindarea 
în şcoli de gândire sau chiar în tabere aflate în conflict — fac ușoară 
naşterea de tensiuni şi deci atragerea atenţiei. 

Specialiștii în marketing (ca şi organizatorii, politicienii Si 
manipulatorii) au descoperit că o modalitate de a crea mase este de a 
defini normalitatea prin „noi” şi anormalitatea, prin „ceilalți”. Dacă 
poţi să alienezi și să demonizezi, atunci, prin definiție, cu grupul 
rămas poţi să faci ce vrei. 

Eu nu mai am răbdare cu cei care-şi avansează țelul personal sau 
de media divizându-ne pe noi, pentru un cheap point sau pentru 
câteva voturi. Mai poate fi de mirare că progresul e greu de realizat, 
dacă membrii unui trib încurajează schismele și aplaudă conflictele? 
Când nu suntem sincronizaţi, puterea se disipează. 

Asmuţirea deliberată a oamenilor, unii împotriva celorlalți, pentru 
generarea unei audiențe de masă este periculoasă, pentru că tactica 
asta va fi folosită din nou, în mod inevitabil, pentru a scinda și mai 
mult grupul. 

Să luăm, de pildă, exemplul benign al lumii artelor frumoase. 
Surghiunirea impresioniştilor din galeriile de artă populare, în anii 
1800, a alimentat forța mișcării lor. Dar, pe măsură ce şcolile de 
pictură au continuat să se metamorfozeze și să se scindeze, acelaşi 
lucru s-a întâmplat Si cu audiența din galerii. Poate că Jeff Koons 
câștigă mai mult decât a câștigat Monet în toată viaţa lui, dar 
impactul lui Koons asupra publicului este mult mai redus și probabil 


că așa va rămâne, pentru că „publicul” lui reprezintă o porțiune 
mică din masă. 

Ca multe alte domenii, arta plastică a devenit și ea ciudată. Cei 
care îşi cultivă arta (sau talentul afaceristic de a o vinde) cultivându-i 
pe ciudati i-au depășit în mod constant în rezultate pe cei care 
încearcă să creeze masă. 


Alţi (ciudati) 


e Ateii 

e Hispanicii 

e Pasionaţii de calculatoare 
e Jucătorii de polo 

e Evreii 

e Paraplegicii 

e Comuniștii 

e Membrii Tea Party 

e Amerindienii 

e Non-vorbitorii de engleză 


Sunt ei ca voi? Sunt de încredere? 
Ce se întâmplă când tribul tău nu mai reprezintă majoritatea? 


Originile dominării 


Cineva vrea întotdeauna să fie la conducere. 

Dar cum? 

Planul pe termen lung este acela de a-i educa pe oameni să 
accepte ordine de la cineva. Desigur, se poate recurge la forţă fizică, 
însă aritmetica nu susţine asimetria. Dacă ai nevoie de câte un șef de 
echipă pentru fiecare supus, nu vei putea să dezvolți sistemul. lar 
restricțiile şi teama pentru propria siguranţă fizică nu sunt factori de 


motivare eficienți. În loc de asta, factorii dominatori au creat, deja cu 
mult timp în urmă, norme culturale care dictează că persoanele din 
clasa inferioară (definită astfel de clasa superioară) trebuie să-şi 
asculte superiorii. 

De mii de ani, conducătorii şi-au consolidat dominaţia, spunându- 
ne povești si vânzându-ne ideea obedienţei. 

Poveștile din toate mitologiile antice se învârt în jurul unor zei 
puternici, care le spuneau oamenilor ce să facă — iar să-i ignori pe zei 
însemna să-ți pui în pericol viața. 

Eu cred că istoriile astea au fost inventate deliberat şi apoi au fost 
consolidate și amplificate de conducătorii-oameni. Ele determină 
populaţia să accepte „normalul” şi încurajează presiunea egalilor 
întru conformare. Dacă o societate eficientă este definită prin 
persoane care acceptă autoritatea, atunci toți membrii ei sunt 
motivaţi să impună conducerea a doar câţiva. 

De aceea, împărați Si prinți, iar apoi regi, precum Ludovic al XIV- 
lea, au dezvoltat această idee a normalului, a subordonării, a 
executării ordinelor primite. 

Descoperind beneficiile sistemului, specialiştii în marketing l-au 
adoptat la rândul lor. Făcând singurul lucru viabil din punct de 
vedere comercial (marketingul adresat mijlocului curbei lui Gauss), 
ei au acceptat neintenționat această idee străveche, de comasare a 
societății spre mijloc. Când democraţia a creat poziţii de putere 
pentru cei aleşi, aceștia au procedat la fel. Au încercat să-i atragă de 
partea lor pe cei din mijloc, creând astfel motivaţia pentru o societate 
care să se îndrepte spre ei. 

Prezentul arată că epoca postindustrială şi internetul permit un 
tip diferit de putere, o putere a „silozurilor” și a rețelelor mai mici, 
dar mai unite. Acum există o motivaţie de a fragmenta, în loc de a 


reuni. Şi, când li se oferă posibilitatea alegerii, șansa de a fi ciudati， 
tot mai mulți dintre noi optează pentru asta. 

Bineînțeles, în centru există tradiţionaliştii, care vociferează, 
perorează şi hărțuiesc societatea, pentru a o determina să revină la 
zile fericite de odinioară, la zilele obedienţei. Unii judecători din 
Tribunalul Suprem doresc să incrimineze comportamentele pe care 
le consideră ciudate. Corporaţiile îşi concediază angajaţii dacă 
aceştia vorbesc deschis. Dictatorii întemnițează persoane demne de 
Premiul Nobel pentru Pace. 

Totuși reacționarii care solicită supunere se confruntă cu o sarcină 
dificilă. Le va fi greu să devină ca Torquemada, în Spania anului 
1492; le va fi greu să impună silit un statu-quo rigid, când ideile sunt 
mai ușor de răspândit, mobilitatea este mai mare și specialiștii în 
marketing, fac profit din nişele sociale, nu de pe urma maselor. În 
timp ce revizuiesc varianta finală a acestui paragraf, știrile despre 
cele mai recente evenimente din Egipt și din Libia îmi reamintesc cât 
de greu e să menţii ordinea, dacă ordine înseamnă „să faci ce spune 
dictatorul”. 

Mai există vreo îndoială că o să devenim și mai ciudaţi? 


Girolamo Savonarola și lupta pierdută pentru control 


În 1497, Savonarola a organizat Rugul Vanităţii. Împreună cu 
discipolii lui a intrat din casă în casă, confiscând obiecte despre care 
afirma că încurajau imoralitatea: oglinzi, cărți „păgâne”, seturi de 
jocuri de noroc, rochii, ba chiar şi piese de şah. Pe toate le-a ars în 
piața oraşului. Savonarola şi-a câștigat chiar reputaţia de a fi azvârlit 
personal în foc tablouri pictate de Botticelli. 

Întotdeauna vor exista asemenea mici tirani. Senatori americani 
care vor să execute pe cineva pentru un site web. Consilii profesorale 


care vor să instaleze videocamere ca să-i surprindă pe elevi când fac 
prostii acasă. 

Progresul societăţii e însă implacabil. Ea devine, pur şi simplu, tot 
mai ciudată. Un comportament pe care oameni mărunți ar încerca 
să-l impună silit azi ar fi fost scandalos cu numai cincizeci de ani în 
urmă, pentru că standardele se schimbă mereu. Pieţele care azi par 
oportunități uriaşe erau minuscule erori cu numai o generaţie în 
urmă. 

Desigur, există unii care ne cer să urmăm setul lor specific de 
standarde, codul lor egoist de comportament. Eu, unul, aş prefera să 
pariez pe libertate. Şi mai există Si alții, care caută doar să slujească 
masele ipotetice, pe acel John Q. Un public care se găseşte exact în 
mijloc. Eu, unul, aş prefera să pariez pe ciudățenie. 

Realitatea e că, în unele zile, nu-mi mai pasă de marketing. Nu-mi 
pasă dacă Nike vinde sau nu încă o pereche de pantofi sau dacă 
Marlboro vinde sau nu încă un pachet de ţigări. Îmi pasă însă de 
posibilitatea fiecărui individ de a-şi exprima arta, de a se dezvolta 
deplin ca persoană. Îmi pasă de legăturile dintre oameni şi de 
capacitatea noastră de a ne provoca şi de a ne susține reciproc, când 
creăm propriile noastre versiuni de artă. Și-mi pasă de libertate, de 
abilitatea de a te exprima pe tine însuți, nu mai departe însă de 
punctul în care ai leza fericirea altcuiva. 

Toate aceste arte Si libertăţi au nevoie de o societate care nu numai 
că-i va tolera pe ciudați, ci îi va şi aplauda. 

Este doar o coincidenţă fericită că trăim într-o epocă în care 
specialiștii în marketing inteligenţi pot și ei să câștige bani, făcând 
ceva de care noi avem oricum nevoie. 


Înțepeniţi în normalitate 


Dacă aţi ajuns până la capătul acestei Proclamatii și aţi 
concluzionat că trebuie să petreceți mai mult timp în căutarea 
pieţelor de nișă, mă tem că am dat greş şi eu, şi voi. 

Cei aflaţi la putere tind să descrie lumea în termeni de „noi” și 
„non-noi”. Cetăţeni albi și non-albi. Produse Apple și fani non- 
Apple. Masă şi non-masă. 

Descrierea aceasta ne va duce însă numai până într-un punct, iar 
punctul respectiv nici măcar nu e prea departe. 

Revoluţia pe care o trăim are multe fațete. O fațetă profundă Si 
ignorată este aceea că masa nu mai reprezintă centrul. Perspectiva 
„noi” şi „non-noi” ne duce într-o fundătură. 

În locul ei, imaginaţi-vă o lentilă prin care se văd Lisa, Ishita și 
Rafit. Nu există „noi”. Nu există masă. Nu există centru. Cultura 
noastră este acum un ansamblu de triburi și fiecare trib este o 
comunitate de interese; multe se înțeleg între ele, unele, nu. 

Cu toții avem la dispoziție instrumente de comunicare. 
Majoritatea vorbim aceleași trei-patru limbi. Toţi locuim pe aceeaşi 
planetă. Dar noi nu suntem la fel. Suntem persoane cu opțiuni și nu 
ne vom modifica opțiunile, doar pentru că înainte nu aveam de ales. 

Nu există nișe. Nu există mase. Există doar triburi cărora le pasă 
și care-i caută pe cei care li se vor alătura sau, da, pe cei care le vor 
vinde ceva. 

Aceasta nu este o utopie, ci viitorul nostru. 


POSTSCRIPT: CATRE TRIBURI 


Citatul favorit al lui Cindy Gallop este: „Toată lumea detestă 
publicitatea, în general, dar noi iubim publicitatea, în 
particular.” 


Fireşte, e adevărat. Nu ne place publicitatea care nu ni se 
adresează nouă, care nu este despre noi, care nu e interesantă pentru 
noi. Dar vorbeşte-mi, direct mie, despre ceva relevant și personal și 
te iubesc pentru asta. 

Povestea asta depăşeşte sfera publicităţii și, de fapt, indică părerea 
noastră în privinţa politicienilor (îi detestăm, cu excepţia celor care 
ne reprezintă şi luptă pentru noi), a bunurilor de consum, a cauzelor 
vehiculate în societate, a agenţiilor guvernamentale, ba chiar și a 
petrecerilor aniversare (puştii de la masa vecină sunt incredibil de 
enervanți, doar dacă nu cumva au venit tot la petrecerea mea...). 

Desigur, numeroasele „silozuri” de interes cu care trăim acum 
facilitează o formă complet diferită de comunicare, dar impun și o 
formă fundamental diferită de organizare, una care să poată să ofere 
soluţii particulare, nu generale. 

Detergentul pentru vase este general. Sedanele de familie sunt 
generale. Coca-Cola este generală. Vă rog, nu înzorzonaţi generalul, 
pentru ca apoi să pretindeţi că e particular. Nu e! Când procedați 
aşa, nu vă adresaţi ciudaţilor, ci apirati masa în orice fel puteţi. 

Politicile voastre sunt generale. Felul în care abordati publicul e 
general. Reacţia noastră reflexă, inculcată de generații de mase, e 
aceea de a fi preocupați de cocoaşa cea mare din mijlocul curbei lui 
Gauss, nu de marginalii ciudați. 

Povestea firmei Toms Shoes este de obicei greșit înțeleasă și 
merită reexaminată. Blake Mycoskie a înființat o companie 
producătoare de încălțăminte, pornind de la o idee simplă, dar 
radicală: de fiecare dată când vinde o pereche de pantofi, el dăruieşte 
o pereche identică unei persoane din ţările în curs de dezvoltare, 
unui om care n-are nicio încălțare. 

Asta-i tot. Ăsta e modelul lui de afacere. Fără reclame, fără 
promovare intensă, fără nicio vâlvă în piaţă. 


Observaţi că exemplul acesta n-are absolut nimic în comun cu 
acela despre femela de elefant gravidă, de la grădina zoologică din 
Anvers? 

Toms reprezintă particularul. Elefănţica reprezintă generalul. 

Blake înțelege că pantofii lui (şi povestea lui) nu e pentru toată 
lumea. De fapt, povestea pantofilor e pentru un grup foarte unit, un 
trib, un nucleu de persoane care împărtăşesc un interes, o pasiune și 
un mod de a discuta între ei. Un individ se grăbeşte să-i cumpere 
pantofii, dar apoi individul acela spune povestea restului tribului — 
nu 

Blake, nu Toms, nu reclamele lor. Toms ţinteşte particularul. 
Firma prosperă când cineva rezonează cu povestea ei ciudată, dar, în 
majoritatea timpului și pentru majoritatea lumii, firma Toms e 
invizibilă. 

Asta este însă perfect pentru Blake. Şi e perfect pentru membrii 
tribului Toms. Pe de altă parte, n-ar trebui să fie perfect pentru Pepsi, 
Taco Bell sau Dreamworks. Ei continuă să caute o elefănțică gravidă. 

Strădania neîncetată de a recrea masa trecutului este nucleul 
stresului pe care-l simțim la muncă. Ea împinge guverne, ONG-uri, 
antreprenori şi, în primul rând, pe marii specialişti în marketing să 
depună eforturi extravagante pentru a ne sili să ne conformăm. 
Câţiva marginali au văzut însă o cale diferită. Ei se adresează 
ciudaților. 

Provocarea viitorului vostru este aceea de a face o muncă 
productivă şi utilă pentru şi împreună cu tribul căruia îi pasă de voi, 
să găsiți tribul şi să-l coagulaţi, să câştigaţi încrederea membrilor lui, 
să-i duceţi acolo unde doresc şi trebuie să meargă. 

Mulţi specialiști în marketing ar vrea să devină un P.T. Barnum 
modern (dar cu un circ mai bun), însă nu acesta este țelul. Ţelul este 


de a găsi, de a organiza, a deservi Si de a conduce un trib de 
persoane a căror ciudățenie să o îmbrățișaţi, nu s-o combateți. 

Mutaţia aceasta din cultura noastră a deschis uşa unui val uriaș de 
creativitate, de inovaţii şi artă. Acum este rândul vostru. 

Vrei să fii autentic? Vrei să dansezi după propria ta muzică? 
Te rog, citește această carte, apoi mai citește-o o dată, e plină 
de idei inteligente pentru oameni inteligenţi. E plină de ironie 
pentru oameni ironici. E plină de subtilitate pentru tine, prie- 
tenul meu subtil, care îţi încasezi în fiecare lună salariul. 


Jucători de World of Warcraft, L.ARP, Settlers of Catan? Nişte 
ciudați. 

Fani Bieber, Taylor Swift, One Direction? Încă și mai ciudaţi. 
Dietă paleo, cu carbohidrați, vegani sau ovolactovegetarieni? 
Clar ciudaţi. 

S-o recunoaștem. Toţi suntem ciudaţi. Şi atunci de ce com- 
paniile continuă să încerce să realizeze produse pentru mase? 
De ce continuăm să ne comportăm de parcă masele chiar ar 
exista? Ciudatul este noul normal. Şi doar companiile care 
înţeleg, asta au șanse de supraviețuire. 

